
PACE 

de 

Diacon  Dr.  GRIGORIE  T.  MARCU 

Profesor  la  Academia  teologică  „Andrelană** 

Rod  rumen  al  nebiruitei  iubiri  de  deaproapele,  al  iu¬ 
birii  despre  care  un  „nebun  pentru  Hristos",  la  graiul  că¬ 
ruia  răsună  veacurile,  afirmă  fără  să  răguşască  vreodată 
că  „nici  când  nu  se  trece"  (I  Cor.  13,  8).  Numai  al  acestei 
iubiri,  care  deşi-i  la  îndemâna  tuturora,  rămâne  doar  pri¬ 
vilegiul  unora:  al  celor  capabili  de  dragoste  desmărginită, 
asemănătoare  aceleia  cu  care  ne-a  cercetat  Cerul  milosti¬ 
virilor  creştine. 

Pacea  aceasta  îşi  merită  numele:  ea  este  darul  lui 
Dumnezeu,  mărturie  a  prezenţei  Duhului  Sfânt  în  lume  şi, 
de  aceea,  unica  pace  durabilă. 

Unii  o  au  în  ei.  Abia  când  am  şti-o  sălăşluită  în  fie¬ 
care  vieţuitor  de  pe  scoarţa  planetei,  pacea  dintre  oameni 
ar  câştiga  certitudinea  unei  trăinicii  masive  ca  bolta  tăriei. 

Odată  cu  praznicul  luminat  al  învierii  Domnului  nostru 
Iîsus  Hristos,  pentru  creştinii  cari  îşi  organizează  legăturile 
cu  Cerul  după  rânduielile  dreptei  credinţe  răsăritene  — 
iar  pentru  ceilalţi  deodată  cu  florile  lui  Maiu  — •  zorile 
păcii  după  care  tânjeşte  toată  făptura  au  prins  să  înseni¬ 
neze  cerul  încruntat  al  istoriei  vremii  noastre,  Douămii- 
şaptezecişitrei  de  zile  de  prăpăd  şi  foc  au  trebuit  să  treacă 
până  să  s'ajungă  aci.  In  8  Maiu  a,  c,,  Germania,  care  a  iscat 

ccl  mai  cumplit  şi  mai  costisitor  răsboiu  cunoscut  până> 
acum,  a  capitulat  necondiţionat  faţă  de  oştirile  biruitoare 
ale  Naţiunilor  Unite  {URŞS,  Marea  Britanie,  USA  şi  franţa), 
iar  ostilităţile  au  încetat  în  toate  sectoarele  de  luptă  de 
pe  continent. 

Pe  frunţile  netezite  de  vestea  cea  mare  a  curmării 
răsboiului  din  Europa,  stărue  încă  o  dungă  de  încordare,, 
o  umbră  de  îngrijorare.  Munca  de  reconstrucţie  ce  trebue 
să  fie  săvârşită,  este  imensă  ca  urmele  devastatoare  ale 
teribilului  Marte.  Ea  pretinde  sforţările  unei  generaţii  — 
poate  ale  unui  şir  de  generaţii.  Ruinele  văzute,  ca  şi  des¬ 
cumpănirile  lăuntrice,  cer  grabnică  şi  radicală  tămăduire.. 
Altfel,  sângele  milioanelor  de  victime  ale  răsboiului  actual 
s’a  vărsat  în  deşert. 

Pacea,  a  cărei  organizare  nu  va  întârzia,  are  nevoie 
de  temeiuri  rezistente,  ca  să  poată  dura.  înţelepciunea 
oamenilor  i  le  poate  da,  fără  îndoială.  Dar  numai  dacă  se 
lasă  povăţuită  de  înţelepciunea  lui  Dumnezeu. 

In  ultimă  instanţa,  organizarea  şi  mai  ales  conservarea 
păcii  popoafeldr  e  o  problemă  de  primenire  sufletească. 
Aceasta,  săvârşită  cu  colaborarea  lui  Hristos  —  şi  nu  altfel ! 
Ei  e  nemuritorul  Impar ât  al  păcii. 

Ai  înţeles,  preote,  care-i  datoria  ta.  Sileşte- te  s’o  îm¬ 
plineşti. 

Dumnezeu  să-ţi  ajute! 


(se) 


DIN  VIAŢA  Şl  ŞTIINŢA  BISERICII 
ORTODOXE  A  URSS 

CUVÂNT  DE  LĂMURIRE 

Intre  Biserica  ortodoxă  rusă  şi  Biserica  ortodoxă  română  au 
existat  în  toate  veacurile  relaţiuni  culturale  şi  duhovniceşti  destul  de 
frecvente.  Ardealul  însuşi  a  apelat  —  şi  le-a  primit  —  la  ajutorul  şi 
ocrotirea  Bisericii  ortodoxe  din  Rusia  în  sec.  al  XVIII -lea,  când  Or¬ 
todoxia  ardeleană  era  prigonită  de  împăraţii  austriac i  papistaşi.  In  ul¬ 
timul  timp  însă  nu  mai  ştiam  despre  Biserica  din  Rusia  mai  nimic : 
nici  o  veste  adevărată  nu  avea  voie  să  treacă  graniţa,  fără  numai 
svonuri  cari  nu  aveau  nici  un  temeiu.  Astăzi  ne  bucurăm  de  reluarea 
legăturilor  de  fapt  cu  Biserica  patriarhală  rusă  şi  putem  să  ne  dăm 
seama  de  rolul  important  al  Bisericii  ortodoxe  in  viaţa  poporului  şi  in 
apărarea  patriei  sovietice  Aceasta  se  datoreşte  în  cea  mai  mare  parte 
fostului  Patriarh  Serghie,  dela  moartea  căruia  se  împlineşte  zilele 
acestea  un  an. 

Teolog  profund,  care  a  împletit  erudiţia  teologică  cu  sfinţenia 
vieţii,  ierarh  animat  de  un  viu  spirit  misionar,  de  o  neasemuită  dragoste 
către  popor  şi  de  o  capacitate  de  organizare  şi  conducere  a  destifielor 
Bisericii  ce  s’a  verificat  vreme  de  douăzeci  de  ani  cât  a  fost  locţiitor 
de  Patriarh  şi  pe  urmă  patriarh.  Prea  Fericitul  Serghie  a  fost  omul 
providenţial  al  Ortodoxiei  ruse. 

Moştenirea  pe  care  o  primea  în  1925  era  una  din  cele  mai  grele, 
în  raporturile  cu  statul:  neîncredere,  pentru  că  Biserica  avea  încă 
moşteniri  ţariste  prin  cari  nu  se  putea  încadra  în  noua  ordine  socială 
şi  politică ;  înlăuntru :  desbinări  între  diferite  partide  bisericeşti.  Misi¬ 
unea  pentru  care  a  luptat  şi  a  dus-o  la  biruinţă  a  fost:  câştigarea 
încrederii  statului  printr’o  atitudine  sinceră  de  loialitate,  dovedită  nu  numai 
verbal  ci  şi  faptic ;  restabilirea  disciplinei  şi  unităţii  Bisericii  ortodoxe 
pe  baza  dogmelor  şi  canoanelor  ecumenice.  Lupta  a  fost  grea,  dar  a  fos 
încununată  de  succes  în  ambele  domenii :  Biserica,  prin  legătura  ei  cu 
poporul,  prin  patriotismul  ei  luminat  şi  fără  rezerve,  s’a  putut  încadra 
în  nouile  orizonturi  ale  istoriei  şi  a  devenit  o  funcţie  necesară  şi  recu- 

noscută  în  Statul  sovietic;  fracţiunile  bisericeşti  s’au  întors  la  matcă 
şi  unitatea  Bisericii  s’a  întărit  pe  temelia  credinţei  ortodoxe  tradiţionale. 

De  aceea,  la  catafalcul  Patriarhului  Serghie  a  îngenunchiat,  în 
frunte  cu  ierarhii  şi  preoţii  lui,  tot  poporul  dreptcredincios  al  Rusiei, 
prohodindu-l  ca  pe  un  adevărat  slujitor  al  Bisericii  şi  părinte  al  po¬ 
porului.  Redăm  aici  câteva  pasagii  din  cuvântările  ce  s’au  rostit  ca 
acea  ocazie  (după  Buletinul  Patriarhiei  din  Moscova  Nr.  611944): 

„Din  tinereţe  şi-a  dat  toate  puterile  şi  toate  darurile  slujirii  Bi¬ 
sericii  lui  Dumnezeu  şi  a  rămas  credincios  acestei  slujiri.  Domnul  i-a 
hărăzit  un  timp  scurt  ( 1943 — 1944)  spre  a  purta  titlul  de  Patriarh  al 
Moscovei  şi  al  întregii  Rusii  —  cap  al  Bisericii  ruseşti  —  parcă  numai 
spre  a-i  dărui  plenitudinea  măreţiei  eclesiastice,  ca  o  răsplată  pentru 
meritele  lui  excepţionale  bisericeşti  şi  ca  o  încoronare  a  acestora “  (Mi¬ 
tropolitul  Alexei). 

„In  acest  timp,  în  împrejurări  foarte  complicate,  trebuia  aleasă 
cu  înţelepciune,  şi  precis,  calea  cea  adevărată  pentru  corabia  Bisericii 
El  a  arătat-o  cu  o  deosebită  agerime  şi  a  condus  cu  înţelepciune  Bi¬ 
serica  rusă  pe  calea  aceea.  Ea  a  constat  în  păstrarea  deplină  a 
predaniei  apostolice  şi  a  purităţii  învăţăturii  ortodoxe  cu  toate  dogmele 
şi  tradiţiile,  cu  toate  rânduelile  ei  canonice  şi  liturgice"  (Prot.  A.  P. 
Smirnov). 

„Patriarhul  Serghie,  ca  un  teolog  adânc  şi  erudit  canonist  ortodox, 
păstrând  predaniile  apostolice  şi  rânduelile  canonice,  a  condus  înţelept 
şi  precaut,  cu  mână  tare,  ca  un  cârmaciu  iscusit,  corabia  Bisericii 
ortodoxe  ruseşti  pe  această  furtunoasă  „mare  a  vieţii “  şi  printre  di¬ 
feriţi  munţi  şi  stânci  submarine  a  trecut-o  în  ape  line  şi  paşnice  — 
iar  oile  cele  rătăcite  şi  risipite  în  ţări  depărtate,  văzând  pajiştea  verde 
a  sfintei  noastre  Biserici,  au  început  să  se  întoarcă  la  staulul  ei! . .." 
(Arhiepiscopul  Grigorie  de  Saratov  şi  Stalingrad). 

„Poporul  nostru  dreptcredincios  a  înţeles  şi  a  simţit  cu  inima  că 
numai  el,  sfântul  lui  părinte,  prin  conducerea  lui  înţeleaptă,  în  pe¬ 
rioada  desbinărilor  bisericeşti,  a  mântuit  Biserica  rusă  de  pieire  şi  de¬ 
strămare;  de  aceea  îl  răsplăteşte  cu  iubire  fierbinte  şi  se  închină  cu 
evlavie  înaintea  lui “  (Prot.  Colciţchii). 

„Timpul  cât  a  condus  Patriarhul  Serghie  Biserica  (1925 — 1944) 
este  o  epocă  istorică  în  viaţa  Bisericii  ruse,  care  a  ieşit  din  cuptorul 
încercărilor  mai  tare  şi  mai  împodobită ;  iar  Fericitul  Serghie  va  intra 
în  istorie  şi  va  trăi  veşnic  alături  de  înţeleptul  Filaret  şi  sfinţii  Petru, 

Alexei  şi  Ermoghen,  ocrotitorii  pământului  rusesc “  (Mitropolitul  Nicolae 
din  Crutiţ). 

Aceasta  ne-a  îndemnat  să  închinăm  şi  noi  aceste  umile  rânduri 
fericitului  întru  pomenire  Patriarh  Serghie.  Ele  cuprind  un  articol  despre 
,, Locţiitorul  lui  Hristos  pe  pământ “  apărut  în  „Buletinul  Patriarhiei 
din  Moscova  “Nr.  2 j  1944,  viata  pe  scurt  a  patriarhului  Serghie  şi  viaţa 
pe  scurt  a  noului  patriarh  al  Rusiei,  I.  P.  Sf.  Sa  Alexei,  vrednicul 
urmaş  al  marelui  ierarh  Serghie. 


AREHRISTOS  LOCŢIITOR  ÎN  BISERICĂ?1 

de 

f  SERGHIE 

fost  Patriarh  al  Moscovei  şi  al  iotregei  Rusii 

Domnul  nostru  Iisus  Hristos,  înainte  de  patimile  Sale, 
a  mărturisit  despre  apostoli  în  rugăciunea  către  Tatăl  Său : 
„Când  eram  cu  ei  în  lume,  eu  îi  păzeam  în  numele  tău. 
Pe  cari  mi  i-ai  dat  i-am  păzit  şi  nimeni  din  ei  n’a  pierit 
decât  fiul  pierzării,  ca  să  se  împlinească  Scriptura.  Iar 
acum  vin  la  Tine.  Şi  eu  nu  mai  sunt,  iar  ei  sunt  în  lume. 
(Ioan  17,  12.  13,  11).  Ce  va  face  acum  acest  număr  restrâns 
de  oameni  fără  vicleşug,  înarmaţi  numai  cu  „Cuvântul  Tău  ?“ 
(v.  14).  Căci  anume  pentru  acest  Cuvânt  lumea,  cu  căpe¬ 
teniile  ei,  ii  va  urî  şi  se  va  năpusti  asupra  lor  cu  toate 
puterile,  ca  să  stingă  lumina  adevărului  lui  Hristos  de-abia 
aprinsă  pe  pământ.  Mântuitorul  însă  nu  se  roagă  pentru  ca 
apostolii  să  aibă  pe  pământ  existenţă  îmbelşugată,  în  linişte 
şi  îndestulare.  Dimpotrivă:  „Sfinţeşte-i  întru  adevărul  Tău" 
(5,  17)  spune  El,  — să-i  sfinţeşti,  adecă  să-i  dai  la  lucrarea 
adevărului,  să  le  dărueşti  puteri  ca  să  se  dedice  cu  totul 
lucrării  adevărului,  încât  să  fie  gata  a  răbda  totul  şi  a-şi 
pune  viaţa  pentru  El  precum  Hristos  şi-a  pus-o.  Prin 
urmare,  primejdia  de  căpetenie,  de  care  Domnul  Iisus  se 
roagă  ca  apostolii  şi  urmaşii  lor  să  fie  păziţi,  nu  sunt  rău¬ 
tăţile  care  îi  aşteaptă  din  partea  lumii  vrăjmaşe  lor,  ci 
ca  lumea  aceasta  cu  ispitele  ei  să  nu-i  seducă  şi  să  nu-i 
târască  spre  trădarea  adevărului,  Apostolul  Pavel,  în  cuvân¬ 
tarea  sa  de  despărţire  de  preoţii  din  Efes,  inspirându-le 
„luare  aminte  asupra  lor  înşile  şi  a  turmei  lor“,  le  atrage 
nemijlocit  atenţia  asupra  clătinărilor  şi  trădărilor  din  sânul 
clerului  Bisericii:  „Căci  eu  ştiu  aceasta,  spune  dânsul,  că 


1  Acest  articol  al  Patriarhului  Serghie  al  Moscovei  şi  al  îr.tregei  Rusii  a  fost 
publicat  In  Buletinul  Patriarhiei  din  Moscova  Nr.  2/1944  p,  13 — 18. 

după  plecarea  mea  vor  intra  între  voi  lupi  răi,  cari  nu 
vor  cruţa  turma.  $i  dintre  voi  înşivă  se  vor  ridica  bărbaţi 
grăind  lucruri  sucite,  ca  să  atragă  pe  ucenici  după  ei“ 
(F«  Ap.  20,  29 — 30).  In  felul  acesta,  lumea  vrăjmaşă  lui 
Hristos  nu  numai  că  va  năzui  să  stingă  lumina  lui  Hristos 
cu  tot  felul  de  prigoane,  dar  şi  cu  alte  mijloace  exterioare. 
Lumea  va  izbuti  să  pătrundă  în  chiar  lăuntrul  corăbiei  lui 
Hristos :  în  mijlocul  paznicilor  instituiţi  de  Hristos  va  izbuti 
să-şi  găsească  slugi,  cu  ale  căror  proprii  mâini  să  dărâme 
lucrarea  lui  Dumnezeu. 

Pe  ce  cale  şi  cu  ce  mijloace  mica  turmă  a  lui  Hristos, 
despărţindu-se  de  învăţătorul  şi  Domnul  Său,  care,  până 
a  fost  cu  ei,  îi  păzea  în  numele  Tatălui  Său  (v.  12),  va 
ieşi  acum  biruitoare  din  această  luptă  atât  de  primejdioasă? 
De  unde  siguranţa  că  porţile  iadului  nu  vor  birui  Biserica 
lui  Hristos?  (Mateiu  16,  18). 

La  această  întrebare,  romano-catolicii  dau  un  răspuns 
clasic  de  clar  şi  hotărât:  Domnul  Iisus  Hristos,  plecând 
la  Tatăl  Său,  a  încredinţat  Biserica  pe  pământ,  adecă  pe 
apostoli  şi  pe  toţi  „cei  cari  vor  crede  prin  cuvântul  lor 
în  Mine*’,  locţiitorului  Său,  apostolului  Petru,  care  a  devenit 
episcopul  capitalei  universale  —  Roma  —  şi  a  învestit  pe 
acest  apostol  cu  darul  extraordinar  al  infailibilităţii  în  hotă¬ 
rârile  care  privesc  credinţa  şi  rânduielile  bisericeşti  pentru 
toată  lumea.  Dela  apostolul  Petru,  primul  episcop  pe  sca¬ 
unul  din  Roma,  funcţiunea  de  locţiitor,  cu  toate  preroga¬ 
tivele  ei  şi  cu  darurile  extraordinare,  trece  prin  succesiune 
papilor  din  Roma,  cari  conduc  Biserica  pe  pământ, 
păzind  în  ea  infailibil  adevărul  lui  Hristos  si  respingând 
cu  autoritatea  lor  infailibilă  încercările  porţilor  iadului  de 
a  schimba  acest  adevăr. 

Suntem  de  acord  că  învăţătura  despre  Biserica  pămân¬ 
tească  este  expusă  de  catolici  cu  o  armonie  seducătoare. 
La  ei,  Biserica  se  înfăţişează  ca  o  organizaţie  foarte  înţe¬ 
leaptă,  foarte  bine  adaptată  problemelor  ce  stau  în  faţa  ei 
pe  pământ.  Cu  toate  acestea,  discutând  despre  împărăţia 
lui  Dumnezeu  şi,  în  deosebi,  despre  soarta  Bisericii  lui 
Hristos  pe  pământ,  nu  se  pot  uita  cuvintele  Domnului : 
„Gândurile  mele  nu  sunt  gândurile  voastre  şi  căile  voastre 

nu  sunt  căile  mele.  Ci  cât  sunt  de  sus  cerurile  faţă  de 
pământ,  atât  sunt  de  sus  căile  mele  faţă  de  căile  voastre 
şi  gândurile  mele  faţă  de  gândurile  voastre"  (Is.  55,  8—  9)ţ 
sau  către  apostol:  „Nebunia  lui  Dumnezeu  este  mai  înţe¬ 
leaptă  decât  oamenii  şi  slăbiciunea  lui  Dumnezeu  este  mai 
tare  decât  oamenii"  (I  Cor,  1,  25). 

Noi  vedem  din  Evanghelie  că  Domnul  Iisus  Hristos» 
despărţindu-se  trupeşte  de  lumea  pământească,  nicidecum 
nu  s'a  gândit  să  se  desfacă  de  grija  pentru  Biserica  Sa. 
Dimpotrivă,  El  a  făgăduit  apostolilor  cu  toată  hotărârea : 
„Iată,  Eu  cu  voi  sunt  în  toate  zilele,  până  la  sfârşitul  vea¬ 
cului",  şi  anume  pentru  ca  să  conlucreze,  „să  păzească  (în 
Biserică)  toate  câte  a  poruncit  El  apostolilor"  (Mt.  28,  20). 
In  acest  sens  înţelege  şi  Biserica  noastră  cuvintele  Dom¬ 
nului  şi  în  această  nedespărţită  prezenţă  a  Domnului  în 
ea  vede  garanţia  invincibilităţii  sale  de  către  porţile  iadului. 
„Eu  sunt  cu  voi"  se  cântă  în  condacul  dela  înălţare;  prin 
urmare  „nimenea  împotriva  voastră".  După  apostol,  Domnul 
veghează  neîncetat  asupra  Bisericii:  „Ca  să  şi-o  înfăţişeze 
Biserică  slăvită,  neavând  pată,  nici  sbârcitură  sau  altceva 
de  felul  acesta,  ci  ca  să  fie  sfântă  şi  fără  prihană"  (Ef, 
5,  27).  Aprofundându-se  în  contemplarea  „mareî  taine", 
existenţa  lui  Hristos  în  Biserică,  apostolul  vede  în  această 
existenţă  prototipul  spiritual,  chipul  legăturii  prin  căsă¬ 
torie.  Precum  în  căsătorie  doi  se  unesc  într’un  trup  şî  din 
acel  moment  trăiesc  într’o  viaţă  nedespărţită,  aşa  şi  Hristos, 
Capul,  cu  Biserica,  trupul  Său,  alcătuesc  o  singură  fiinţă, 
care  trăieşte  o  singură  viaţă,  amândouă  părţile  întregindu-se 
una  cu  alta  şi  fiind  nedespărţite  până  la  sfârşitul  vea¬ 
cului.  Cu  darul  Său,  Hristos  „hrăneşte  şi  încălzeşte  Biserica" 
şi  astfel  în  ea  mântuieşte  pe  oameni,  iar  Biserica  supu- 
nându-se  lui  Hristos,  participă  astfel  activ  la  mântuirea 
oamenilor.  In  conştiinţa  acestei  uniri  reale  cu  Hristos, 
Biserica  îndrăzneşte  a  se  mărturisi  ca  unica  purtătoare  pe 
pământ  a  învăţăturii  nevătămate  a  lui  Hristos,  ca  unica 
păstrătoare  a  darurilor  binecuvântate  şi  unica  poartă  a 
mântuirii.  Mare  însemnătate  are  pentru  Biserică  şi  rân- 
duiala  ei  canonică  exterioară,  stăruinţa  şi  înţelepciunea 
conducătorilor  ei  pământeşti.  Căci  nu  înzadar  „Duhul 

Sfânt  i-a  pus  pe  ei  să  păstorească  Biserica"  (F.  Ap.  20,  28). 
Toate  acestea  însă  numai  atâta  vreme  cât  este  cu  ei  Cei 
ce  a  spus :  „Eu  sunt  cu  voi".  Prin  depărtarea  lui,  Biserica 
rămâne  numai  formă  goală,  fără  dar  şi  fără  puterea  de  a 
mântui,  lucru  despre  care  istoria  bisericească  ne  înfăţişează 
nu  puţine  exemple. 

In  lumina  învăţăturii  apostolice  despre  unirea  reală  a 
lui  Hristos,  Capul,  cu  Biserica,  Trupul  Său,  orice  fel  de 
discuţii  despre  vreo  înlocuire  a  Lui  în  Biserică  devin,  în, 
realitate,  imposibile.  Se  poate  vorbi  despre  aceasta  numai 
întrucât  Biserica  e  privită  ca  organizaţie  pământească,  ome¬ 
nească,  deşi  cu  probleme  cereşti.  Aici,  pe  primul  plan  e 
administraţia,  iar  pentru  administraţie  nu  e  important  dela: 
cine  vin  dispoziţiile,  numai  ca  această  persoană  să  aibă 
împuternicirea  cuvenită.  Dar  dincolo  de  învăţătura  apostolică 
arătată,  discuţia  despre  înlocuirea  lui  Hristos  cu  oricine 
altul,  nu  numai  că  nu  poate  fi  primită,  dar  nu  e  lipsită 
chiar  de  o  bună  parte  de  sacrilegiu  pentru  conştiinţa  cre¬ 
ştină  simţită. 

Prin  analogie,  ne  vine  în  minte  faptul  că  unii  învăţaţi 
sunt  gata  a  recunoaşte  ca  neobligatorie  învăţătura  despre 
pururea  fecioria  Maicii  Domnului.  Pentru  noi,  zic  aceştia, 
e  important  că  Prea  Sfânta  Fecioară  a  fost  fecioară  la  na¬ 
şterea  Dumnezeului- Om,  Mântuitorul  nostru,  iar  dacă  a 
rămas  fecioară  pentru  totdeauna  sau  a  trăit  apoi  viaţa  unei 
femei  obişnuite  şi  a  avut  alţi  copii,  aceasta  ar  fi  indiferent. 
Afundându-se  în  logica  dogmatică,  oamenii  aceştia  uită  să 
cugete  dacă  Prea  Sfânta  Fecioară  Maria  ar  fi  fost  vred¬ 
nică  să  fie  Maica  Domnului  în  cazul  când  pentru  ea 
ar  fî  fost  indiferent  dacă  rămânea  în  întregime  şi  pentru 
totdeauna  cu  Domnul,  sau  dacă  îşi  dădea  iubirea  oricui 
altuia!  Neconformitatea  morală  vorbeşte  chiar  prin  sine 
însăşi  despre  această  greşală  dogmatică.  Tot  astfel  şi  cu 
învăţătura  despre  înlocuirea  lui  Hristos  în  Biserică. 

Dacă  Hristos  spune  despre  Biserică  :  „Una  singură  este 
porumbiţa  mea,  neprihănita  mea"  (Cântarea  cântărilor  6,  8). 
şi  pentru  ea  îşi  pune  viaţa  Sa,  atunci  şi  Biserica  îşi  amin¬ 
teşte  pentru  totdeauna :  „Eu  sunt  a  iubitului  meu  şi  iubitul 
meu  este  al  meu"  (C.  c,  6,  3).  El,  pentru  mine,  nu  se  com- 

pară  cu  nimeni,  „osebindu-e  din  zece  mii*'  (5,  10).  Fie  şi 
numai  teoretic,  nici  prin  minte  nu  ne  poate  trece  a  închipui 
pentru  Biserică  pe  cineva  altul  în  locul  iubitului:  aceasta 
ar  însemna  lepădare,  trădarea  unicului  ei  Mire  şi  Mântuitor. 
Cele  mai  clare  expresiuni  ale  devotamentului  Bisericii  lui 
Hristos  sunt,  fără  îndoială,  mucenicii  şi  nevoitorii.  E  cuno¬ 
scut  că  unii  nevoitori  catolici  au  ajuns  până  la  extaz  în 
venerarea  inimii  lui  Iîsus,  până  Ia  stigmate  în  trăirea  pa¬ 
timilor  lui  Hristos.  Oare  ar  fi  putut  atinge  ei  toate  acestea 
împărţindu-şi  inima  şi  atenţia  între  Iisus  Hristos  şi  locţii¬ 
torul  Său  pământesc?  Aceasta  e  o  imposibilitate  din  punct 
de  vedere  psihologic. 

Dar  pe  lângă  neconformitatea  principială  şi  morală  a 
învăţăturii  despre  înlocuire,  chiar  din  punct  de  vedere 
faptic,  Capul  —  Hristos,  nu  poate  fi  înlocuit  în  Biserică  — 
Trupul  lui,  nici  de  înger,  necum  de  om.  Biserica  aparţine 
şi  pământului  şi  cerului,  precum  este  scris:  ,,Ca  înţelepciunea 
lui  Dumnezeu  cea  de  multe  feluri  să  se  facă  cunoscută  prin 
Biserică  domniilor  şi  stăpâniilor  din  ceruri"  (Ef.  3  10),  Omul 
însă  „praf  şi  cenuşe"  (Gen.  17,  27)  este  —  chiar  şi  pe  pă¬ 
mânt  —  numai  un  pelerin,  un  oaspe  ce  stă  câteva  clipe 
^i  e  supus  necontenit  schimbării.  Atâta  vreme  cât  arde  în 
el  „dragostea  cea  dintâi"  (Apoc,  2,  4)  el  se  înalţă ;  îndată 
ce  începe  a  se  răci,  cade  şi  se  coboară  în  tină.  Şi  dacă 
„nu-şi  aduce  aminte  (la  timp)  de  unde  a  căzut  şi  nu  se 
pocăeşte"  (v,  5)  atunci  ajunge  a  fi  lepădat  din  gura  lui 
Hristos  (Apoc,  3,  16).  De  soarta  aceasta  nu-1  va  scăpa  pe 
păcătos  nici  rangul  bisericesc,  nici  slava  trecută  a  scaunului 
ce-1  ocupă,  nici  reputaţia  oraşului  în  care  trăieşte.  „Atunci 
veţi  începe  să  ziceţi:  am  mâncat  şi  am  băut  înaintea  ta  şi 
ai  învăţat  în  pieţile  noastre.  Şi  va  zice:  Vă  spun:  Nu  vă 
ştiu  de  unde  sunteţi,  Depărtaţi-vă  dela  mine  toţi  făptuitorii 
de  nedreptate"  (Luca  13,  26 — 27),  Soarta  aceasta  cuprinde 
câteodată  oraşe  şi  popoare  întregi.  Evreilor,  ce  se  mân¬ 
dreau  cu  templul  lor  şi  cu  Ierusalimul,  le-a  venit  odată 
vremea  să  li  se  spună:  „Iată,  casa  voastră  se  lasă  pustie" 
(Mt,  23,  38)  şi  să  deplângă  fosta  măreţie  la  „zidurile  plân¬ 
gerii". 

E  adevărat  că,  în  practică,  orice  grupare  omenească. 

spre  a  realiza  în  ordine  şi  cu  succes  o  lucrare  obştească, 
e  condusă  de  cineva  care  e  conducătorul  ei.  Şi  se  pare  că 
In  sensul  acesta  s’a  desvoltat  istoria  şi  rânduiala  externă 
a  Bisericii.  Episcopiile,  primele  celule,  mici,  dar  faptic  ne- 
atârnătoare  de  nimeni,  s'au  unit  treptat  în  grupe:  eparhii, 
mitropolii,  exarhate  şi  aşa  mai  departe,  până  s'au  constituit 
cele  cinci  patriarhate,  la  rând  cu  cari  s'au  constituit  grupe 
mari  în  forma  Bisericilor  naţionale.  In  fruntea  fiecărei  gru¬ 
pări  mai  mari  stă  unul  din  episcopi,  pe  cari  ceilalţi  epis- 
copi  din  grupare  „trebue  să-l  recunoască  drept  cap  şi  să 
nu  facă  nimic  peste  ceea  ce  au  dreptul  să  facă  fără  învoirea 
Iui"  (Const.  Apost.  34).  Aşa  dar,  în  desvoltarea  aceasta  a 
vieţii  bisericeşti,  n'ar  fi  părut  nepotrivit  dacă  în  fruntea 
întregei  Biserici  universale  pământeşti  ar  fi  stat  un  singur 
conducător,  sau  întâiul  stătător  în  calitate,  de  exemplu,  de 
preşedinte  al  sinodului  ecumenic,  dar  nicidecum  ca  loc¬ 
ţiitor  al  lui  Hristos,  şi  numai  drept  cap  al  ierarhiei  bi¬ 
sericeşti,  mai  ales  dacă  el  era  şi  episcopul  vreunei  capi¬ 
tale  universale. 

Dacă  se  va  desăvârşi  vreodată  desvoltarea  vieţii  bise¬ 
riceşti  în  aşa  fel  încât  să  aibă  un  singur  conducător,  nu 
putem  şti.  Deasemenea  nu  vom  stărui  nici  asupra  perico¬ 
lului  ce  rezultă  din  concentrarea  tuturor  puterilor  în  mâi¬ 
nile  unui  singur  om,  care  e  supus  tuturor  ispitelor.  Ad¬ 
mitem  chiar  că  din  punct  de  vedere  administrativ  con¬ 
centrarea  conducerii  într'o  singură  persoană  poate  fi  folo¬ 
sitoare  Bisericii,  dar  iarăşi  nu  vom  uita  nici  dumnezeeştile 
cuvinte  citate  mai  sus:  „Gândurile  mele  nu  sunt  gân¬ 
durile  voastre",  şi  celelalte.  Domnul  conduce  Biserica  Sa  pe 
căile  ce-i  sunt  Lui  plăcute  şi  numai  Lui  cunoscute,  şi  aceste 
căi  nu  coincid  întotdeauna  cu  combinaţiile  înţelepciunii 
omeneşti. 

Neîncredinţând  Biserica  nimănui,  Domnul  stă  singur 
în  fruntea  ei  până  la  sfârşitul  veacului  şi  pentru  propo- 
văduirea  Evangheliei  şi  conducerea  turmei  bisericeşti  a 
trimis  în  lume  pe  Apostoli  şi  prin  ei  şi  după  ei  episcopatul 
ortodox.  Apostolii  au  pornit  să  binevestească  lumii  întregi, 
fără  a  fi  legaţi  cu  vreo  supunere  reciprocă  sau  cu  stăpâ¬ 
nirea  unuia  asupra  altuia,  ci  numai  prin  „legătura  iubirii" 

şi  abnegaţia  deplină  a  tuturora  pentru  stăpânitorul  Hristos- 
Domnul  (Irmosul  din  Joia  Mare).  Tot  aşa  şi  episcopii,  deşi 
în  chip  necesar  ocupă  scaune  neegale  ca  importanţă  şi 
merite,  sunt  înzestraţi  cu  daruri  sfinţitoare  egale  şi  stau 
,, imiţi  în  legătura  iubirii",  în  care  nu  trebue  „să  pătrundă 
trufia  puterii  lumeşti"  (Canon  8.  Sin.  III.  Ec.),  Acestui  în¬ 
ceput  al  organizării  bisericeşti  (libertatea  Bisericilor;  şi 
conlucrarea  lor  armonioasă  în  păstrarea  poruncilor  lui 
Hristos),  istoria  bisericească  i-a  găsit  o  splendidă  expresiune 
în  sistemul  amintit  mai  sus  al  grupării  bisericilor,  fiecare 
grupare  fiind  sub  conducerea  unei  persoane.  Dar  aceeaş 
istorie  bisericească  ne  dă  şi  un  sever  avertisment  contra 
nădejdilor  deosebite  în  sistemul  exterior.  Este  îndeajuns 
să  amintim  numele  lui  Nestorie,  Dioscur  şi  pe  alţii  asemenea 
lor,  fie  pe  cei  din  fruntea  patriarhatelor,  fie  pe  papii  ca¬ 
tolici  din  timpul  din  urmă.  Popoare  întregi,  cari  au  stră¬ 
lucit  oarecând  în  ortodoxie,  distinse  în  luptă  şi  mucenicie, 
acum  lepădate  de  Biserică,  rămân  monumente  triste  ale  ne¬ 
desăvârşirii  sistemului  omenesc  cu  toată  înţelepciunea  lui. 
Ca  instituţie  dumnezeească  şi  cu  ţeluri  transcendente,  Bi¬ 
serica  nu  poate  exista  numai  prin  mijloace  omeneşti  şi  în¬ 
ţelepciune  omenească.  De  aceea  Capul  divin  al  ei  nu  lasă 
viaţa  Bisericii  lipsită  de  amestecul  Său  nemijlocit.  Aşa  cum 
Israilului  celui  vechiu  Dumnezeu  i-a  trimis  pe  judecători 
şi  profeţi,  Bisericii  Sale  îi  trimite,  în  momente  deosebite, 
de  obiceîu  oameni  înzestraţi  cu  daruri  excepţionale,  ase¬ 
menea  proorocilor,  tari  cu  duhul  şî  cu  credinţa.  Fără  a  avea 
vreo  încredinţare  oficială,  oamenii  aceştia,  prin  faptele  lor, 
se  ridică  din  massa  cea  mare  şi  devin  conducătorii  altora. 
Conducerea  aceasta  n'are  caracter  oficial,  nu  se  prezintă 
ca  funcţiune  rânduită  de  Biserică  şi  nu  se  ţine  totdeauna 
în  ramele  slujbei  oficiale.  Ca  orice  proorocie,  ea  este  me¬ 
ritul  personal  al  acestor  oameni,  fapta  iniţiativei  lor  per¬ 
sonale  şi  a  zelului  lor  pentru  Dumnezeu  şi  Biserica  Sa. 
Acest  merit,  fiind  temporal  şi  parcă  întâmplător,  nu  le  dă 
acestora  nici  un  drept  la  conducerea  oficială  a  Bisericii 
sau  la  ocuparea  unuia  sau  altuia  dintre  scaunele  arhiereşti. 
Exemplu  strălucitor  în  acest  sens  este  Sf,  Grigorie  Teologul, 
unul  din  principalii  luptători  contra  lui  Macedonie  şi  orga- 

iiizator  al  Bisericii  din  Constantinopol,  care  cu  toate  acestea 
—  după  ce  lupta  s'a  terminat  —  n’a  fost  oprit  pe  scaunul 
din  Constantinopol. 

Chiar  în  zorile  istoriei  bisericeşti,  când  trebuiau  „în¬ 
tăriţi  fraţii"  şi  să  se  pună  bazele  Bisericii  în  diferite  ţări, 
s’au  ridicat  sf.  apostoli  Petru  şi  Pavel:  Petru,  pentru  cre¬ 
ştinii  tăiaţi  împrejur ;  Pavel,  pentru  cei  netăiaţi  împrejur 
(Gal.  2,  7—8). 

Precum  vedem  din  Faptele  Apostolilor,  sf.  Petru  a 
acţionat  atunci  cu  iniţiativa  unui  adevărat  conducător. 
Aceasta  însă  nu  i-a  deschis  calea  spre  ocuparea  unicei 
funcţiuni  oficiale  de  atunci  în  Biserică:  episcopatul  Ieru¬ 
salimului  ;  l-a  ocupat  sf.  Iacob,  fratele  Domnului ;  şi  aceasta, 
de  remarcat,  chiar  în  mijlocul  creştinilor  dintru  tăierea 
împrejur.  Asemenea  şi  sf.  Pavel  a  pus  în  Biserici  epîscopi 
şi  a  poruncit  ucenicilor  lui  să  facă  la  fel,  dar  el  însuşi  n'a 
ocupat  nici  un  scaun  stabil.  Că  prin  ocuparea  scaunului 
din  Ierusalim  a  trecut  asupra  sf.  Iacob,  unul  din  cei  şapte¬ 
zeci,  şi  oarecare  întâietate  în  cinste  sau  superioritate, 
chiar  şi  înaintea  celor  doisprezece  Apostoli,  aceasta  se  vede : 
întâi,  prin  luarea  asupra  sa  a  conducerii  prezidenţiale  a 
Sinodului  apostolic  din  Ierusalim  în  prezenţa  celor  doi  ver- 
hovnici  apostoli  Petru  şi  Pavel  (F,  Ap.  15,  13 — 27) ; 
şi  în  al  doilea  rând,  încă  şi  mai  mult,  recunoaşterea  acestei 
întâietăţi  (şi  înaintea  ap.  Petru)  de  către  toată  Biserica 
primară-universală :  în  lista  epistolelor  sinodale  ale  Aposto¬ 
lilor  din  vechime  este  pusă  întâi  epistola  sf.  Iacob,  iar 
epistolele  sf.  Petru  ocupă  locul  al  doilea,  Această  rân- 
duială  nu  s’ar  fi  putut  menţine  pentru  totdeauna  dacă 
Biserica  primară  ar  fi  recunoscut  pe  sf.  Petru  drept 
cap  pământesc  al  ei,  şi  cu  atât  mai  mult  drept  locţiitor  al 
lui  Hristos, 

Şi  în  veacurile  următoare  s’au  ridicat  în  Biserică 
astfel  de  conducători  extraordinari  (prooroci),  ca  de  ex. : 
sf.  Irineu  de  Lyon,  Ciprian  de  Cartagina;  în  timpul  tul¬ 
burărilor  ariane :  sf.  Atanasie  cel  Mare,  capadocienii  Va- 
sile  cel  Mare  şi  cei  doi  Grigorie;  în  timpul  luptelor  ne- 
storiane :  sf.  Ciril  al  Alexandriei ;  cu  monofiziţii :  sf,  Leon, 
papa  Romei;  în  alte  cazuri,  alţii. 

Se  cuvine  să  remarcăm  că  —  în  aceste  lupte  —  con¬ 
ducătorii  Bisericii  n'au  fost  necondiţionat  episcopii  din 
centrele  mai  importante,  ci  de  exemplu :  Grigorie  făcătorul 
de  minuni  din  Neocezareea,  Spiridon  al  Trimitundei,  Grî- 
gorie  Teologul,  episcop  de  Sasima  (un  oraş  neînsemnat), 
iar  Teodor  Studitul  şi  Ioan  Damaschin  nici  n'au  fost  episcopi. 

Pe  calea  aceasta,  sub  binecuvântatul  acoperemânt  şi 
purtarea  de  grijă  a  cerescului  ei  Verhovnic,  Arhiereu  şi 
Cap,  prin  ostenelele  şi  suferinţele  celei  de  Dumnezeu  lu¬ 
minate  a  sfinţilor  apostoli,  părinţi  şi  învăţători,  sfânta 
noastră  Biserică  ortodoxă  „în  răsărit  sădită"  şi  în  toată 
lumea,  în  toate  ţările  şi  la  toate  popoarele  răspândită,  care 
preamăreşte  în  toate  limbile  pe  Sfânta  Treime  până  acum 
şi  de  atâtea  veacuri  fără  un  cap  şi  diriguitor  pământesc  men¬ 
ţine  nevătămată  sfânta  credinţă  ortodoxă  încredinţată  ei 
de  Hrîstos  şi  conduce  ferm  pe  fiii  săi  spre  veşnică  mântuire. 

Credem  că  şi  până  la  sfârşitul  veacului  Hristos  nu  va 
părăsi  Biserica  Şa  cu  prezenţa  Lui  binecuvântaţă,  iar  în 
zile  de  încercare  —  ca  şi  altă  daţă  —  va  trimite  în  via 
Şa  lucrători  vrednici  „păzitori  pi  casei  lui  Işrail",  pentru 
ca  îndeplinind  lucrul  lor  să  devină  şi  ei  luminători  ase¬ 
menea  sfinţilor  Părinţi,  pentru  cari  Biserica  preamăreşte 
pe  Hristos :  „Preamărit  eşti  Hristoase  Dumnezeul  nostru, 
cel  ce  ai  înţemefăt  pe  pământ  ca  luminători  pe  părinţii 
noştri  şi  prin  ei  ne  îndrumezi  pe  noi  către  credinţa  cea 
adevărată". " 


ANEXE 


PREA  FERICITUL  SERGHIE 

PATRIARH  AL  MOSCOVEI  Şl  AL  INTREGEI  RUSII 

—  schiţa  biografică  — 

Prea  Fericitul  Serghie  s’a  născut  la  11  Ianuarie  1867  în  oraşul 
Arzamas,  guvernământul  Njjegorodschi,  dintr’o  familie  de  ţradiţie 
străveche:  StragorodscKl.  humele  lui  din  lume  era:  Ivan  Nicolaevici 
Strâgorodschi.  Purta  în  sufletul  lui  moştenirea  creştină  a  unul  şir  de 
antecesori  cari  au  slujit  cu  cinsţe  şi  credinţă  Biserica  Rusiei.  Pe  la 

mijlocul  secolului  al  XVIII- lea  unul  dintre  aceştia,  Silvestru  Strago- 
rodschi,  devine  arhimandrit  al  Mănăstirii  Sf.  Nichita  din  Pereiaslavli,. 
spre  a  fi  hirotonit  apoi  episcop  de  Pereiaslavli  şi  Dmitrovsc,  vicari¬ 
atul  Moscovei,  şi  numit  mai  târziu,  la  4  Februarie  1768,  episcop  de 
Crutiţ.  Moşul  şi  tatăl  iui  Ivan  Nicolaevici  Stragorodschi  au  fost  proto¬ 
popi  în  Arzamas.  Astfel  a  crescut  tânărul  Ivan  intr’o  atmosferă  de 
intensă  viaţă  religioasă  şi  a  primit  o  educaţie  creştină  aleasă.  In 
August  1880,  părinţii  îl  înscriu  la  Seminarul  teologic  din  Nijegorodsc, 
după  terminarea  căruia,  în  1886,  Îşi  desăvârşeşte  studiile  teologice  la 
Academia  teologică  din  S.-Petersburg  (Leningrad),  secţia  istorică,, 
pe  care  a  terminat-o  în  Iunie  1890,  primind  titlul  de  candidat  ia 
teologie.  Era  un  student  strălucit  nu  numai  la  studii,  dar  şi  la  conduită : 
el  era  convins  că  studiul  lipsit  de  trăire  e  aramă  sunătoare  şi  chimval 
răsunător.  Rezultatul  acestor  frământări  ale  tinereţii  este  tunderea 
lui  în  monahism  (Ianuarie  1890),  cu  numele  de  Serghie,  împreună  cu. 
prietenul  său  Iacob  Feodorovici  Ivanov,  care  a  primit  numele  de 
Gherman.  Şase  luni  după  aceea  (13  Iunie  1890),  ieromonahul  Serghie 
pleacă  in  Japonia  ca  să  se  înroleze  în  armata  misionarilor  ortodocşi 
de  sub  conducerea  episcopului  Nicolae.  In  vremea  aceea  a  publicat  în 
„Ruschi  Vestnic”  lucrarea  de  mare  importanţă  misionară;  „Creşti¬ 
nismul  în  China  şi  Japonia1’  (Decemvrie  1892  şi  Februarie  1893). 
După  trei  ani  de  rodnică  activitate,  ieromonahul  Serghie  e  rechemat 
Ia  S.-Petersburg  şi  numit  docent  la  Academia  teologică  pentru 
catedra  de  Vechiul  Testament,  In  anul  următor  (1894)  este  numit 
inspector  la  Academia  teologică  din  Moscova.  In  acelaş  an  (1894) 
este  numit  superior  al  Bisericii  consulare  ruse  din  Atena  şi  ridicat 
la  treapta  de  arhimandrit.  In  anul  1895  tipăreşte  în  editura  Mănăstirii 
Serghie  opera  lui  principală  :  „învăţătura  ortodoxa  despre  mântuire11 
pentru  care  i  s’a  decernat  titlul  de  magistru  în  Teologie  (ed.  11-a 
Cazan  1898).  E  o  lucrare  de  adâncime  dogmatică  şi  mistică,  prin 
care  a  dobândit  un  loc  de  cinste  în  Teologia  ortodoxă  rusă.  In  acelaş 
an  apar  la  Moscova  şi  lucrările :  „Problema  mântuirii  personale'V 
„Viaţa  veşnică  —  binele  cel  mai  înalt"  şi  „In  Orientul  îndepărtat : 
scrisorile  unui  misionar  din  Japonia”  (tipărită  în  Bogaslovschi  Vestnic 
1895 — 1896,  ed.  H-a  Arzamas  1897).  In  anul  1897  arhimandritul 
Serghie  este  trimis  din  nou  îii  Japonia,  de  astă  dată  ca  ajutor  al 
şefului  Misiunii  spirituale  ortodoxei,  în  care  calitate  rămâne  până  în 
anul  1899.  Din  acest  răstimp  avem  lucrarea:  „Prin  Japonia”  scrisori 
despre  o  călătorie  misionară,  tipărită  în  „Bogoslovschi  Vestnic”  (1899  şi 

.anii  următori).  In  6  Octomvrie  1899  revine  în  patrie  ca  inspector  la  Aca¬ 
demia  teologică  din  S.-Petersburg,  In  24  Ianuarie  1901  este  numit  rector 
al  acestei  Academii,  pentru  ca  peste  puţin  timp  (25  Februarie  1901)  să  fie 
sfinţit  episcop  de  Iamburg,  vicariatul  eparhiei  S.-Petersburg,  în  catedrala 
Sf.  Treime  dela  Mănăstirea  Sf.  Alexandru  Nevschi  din  S.-Petersburg.  Hi¬ 
rotonirea  s'a  săvârşit  de  un  sobor  de  episcop!  în  frunte  cu  mitropolitul 
Antonie  Vadcovschi  din  S.-Petersburg.  In  anul  1905  episcopul  Serghie  de 
Iamburg  este  chemat  pe  scaunul  arhiepiscopesc  din  Finlanda.  Din 
anul  următor  (1906)  Arhiepiscopul  Serghie  de  Finlanda  este  chemat 
la  sesiunile  Sf,  Sinod,  unde  lucrează  la  îndreptarea  textelor  liturgice 
în  calitate  de  preşedinte  al  secţiunii  ştiinţifice.  Astfel,  nici  ca  episcop, 
arhiepiscop,  mitropolit  şi  patriarh  nu-şi  încetează  activitatea  de  teolog 
şi  scriitor  bisericesc.  Lucrările  lui  se  tipăresc  în  „Hristianscoe  ctenie“, 
„Bogoslovschi  Vestnic",  „Ţercovnâia  Vedomosti“,  „Izvestia",  „Buletinul 
Patriarhiei  din  Moscova",  ş.  a. 

In  timpul  sinodului  din  1917 — 1918  arhiepiscopul  Serghie  e 
ridicat  la  treapta  de  mitropolit  şi  ocupă  succesiv  scaunul  din  Vladimir 
de  pe  Cleazm  şi  pe  cel  din  Nijnî- Novgorod.  Din  anul  1925  mitropolitul 
Serghie  primeşte  conducerea  Bisericii  ortodoxe  ruseşti  ca  locţiitor  de 
patriarh.  Opera  ce  a  realizat-o  în  această  misiune  înaltă  şi  grea,  i-a 
înscris  definitiv  numele  între  marile  personalităţi  ale  istoriei  Bisericii 
ortodoxe  ruse. 

In  8  Septemvrie  1943  mitropolitul  Serghie  e  ales  de  soborul 
arhiereilor  ruşi  patriarh  al  Moscovei  şi  al  întregei  Rusii.  Instalarea 
lui  s’a  celebrat  în  12  Septemvrie,  în  catedrala  „Arătarea  Domnului11 
din  Moscova, 

Anul  trecut  (1944)  în  ziua  de  15  Maiu,  ora  6  şi  50  minute  di¬ 
mineaţa,  fericitul  Patriarh  Serghie  a  adormit  în  Domnul  din  cauza 
unei  congestii  cerebrale,  fiind  în  vârstă  de  77  ani.  Vestea  morţii  lui 
s’a  răspândit  ca  fulgerul  în  toată  Rusia.  Credincioşilor  nu  le  venea 
să  creadă  şi  se  adunau  la  reşedinţa  patriarhală  spre  a  se  convinge. 
Trupul  neînsufleţit  al  fericitului  Patriarh  a  fost  depus  înaintea  ca¬ 
pelei  patriarhale,  apoi  mutat  în  catedrala  „Arătarea  Domnului"  din 
Moscova.  La  orele  16,  în  18  Maiu,  a  fost  înmormântat  în  pridvorul 
Sf.  Nicolae  al  aceleiaşi  catedrale.  In  tot  acest  răstimp,  la  sicriul  lui 
slujbele  n'au  încetat  nici  o  clipă  şi  o  mulţime  imensă  din  toate  col¬ 
ţurile  U  R  S  S  inunda  catedrala,  spre  a  se  ruga  lângă  Patriarhul 
ei  iubit.  Iubirea  şi  abnegaţiunea  lui  pentru  turma  încredinţată  păsto¬ 
riei  sale  i-au  imprimat  pentru  totdeauna  chipul  de  ierarh  adevărat  în 

Inima  poporului:  „Lasă  să  ştie  toată  lumea  durerea  noastră  profundă 
pentru  el  şi  să  se  convingă  toţi  că  noi,  nesiliţi,  sincer  şi  fierbinte,  l-am 
iubit  pe  Patriarhul  nostru.  L-am  iubit  cu  dragoste  fierbinte,  pen¬ 
tru  că  şi  eî  ne-a  iubit  cu  aceeaş  iubire.  Noi  l-am  iubit  pentru  că 
şi  el  a  iubit  sanctuarul  inimii  noastre  —  Biserica  ortodoxă  rusă  — 
a  iubit-o  ca  pe  o  mireasă  a  lui  Hristos.  Noi  l-am  iubit  şi  pentru  că 
el  a  iubit  fierbinte  şi  sanctuarul  inimii  poporului  —  pământul  său 
scump.  El  a  iubit  Biserica  şi  Patria  şi  focul  aceleiaşi  iubiri  îl  aprindea 
şi  în  inimile  noastre.  Numele  Fericitului  Patriarh  Serghie,  ca  al  unui 
mare  ierarh  al  Bisericii  ortodoxe  ruse  şi  al  unui  patriarh  al  Patriei 
sale,  aparţine  istoriei.  El  a  fost,  cu  mila  lui  Dumnezeu,  marele  lumi¬ 
nător  al  Bisericii  lui  Hristos"  (Cuvântarea  Prot.  A.  P.  Smirnov  din 
17  V.  1944). 

La  mormântul  Patriarhului  Serghie  credincioşii  îşi  pleacă  zilnic 
genunchii,  în  rugă  fierbinte  către  Dumnezeu  şi  zilnic  mâini  pioase  îl 
împodobesc  cu  flori  şi-i  aprind  luminile  amintirii  nestinse. 

ÎNALT  PREA  SFINŢITUL  ALEXE1 

* 

PATRIARH  AL  MOSCOVEI  Şl  AL  INTREGEI  RUSII 

-  SCHIŢĂ  BIOGRAFICĂ  — 

Pe  baza  hotărîrii  sinodului  Bisericii  ortodoxe  ruse  din  1917 — 
1918,  prin  care  se  dădea  dreptul  Patriarhului  în  viaţă  de  a  designa 
în  caz  de  moarte  pe  locţiitorul  temporal  al  scaunului  patriarhal  până 
la  alegerea  noului  titular,  Preafericitul  Patriarh  Serghie  a  numit 
din  12  Octomvrie  1941  ca  locţiitor  pe  cel  mai  vechiu  în  hirotonire,  pe 
Înalt  Prea  Sfinţitul  Alexei,  mitropolit  al  Leningradului  şi  Novgoro- 
dului,  care  în  şedinţa  Sf.  Sinod  din  15  Maiu  1944  a  şi  preluat  con¬ 
ducerea  Bisericii  ortodoxe  ruse,  iar  la  2  Februarie  1945  a  fost  ales 
cu  unanimitate  Patriarh  al  Moscovei  şi  întregei  Rusii. 

înalt  Prea  Sfinţitul  Patriarh  Alexei,  numit  în  familie  Serghie 
Vladimirovici  Simanschi,  s’a  născut  în  Moscova  la  27  Octomvrie  1877. 
Studiile  liceale  şi  academice  le-a  făcut  la  Moscova.  In  1899  obţine 
titlul  de  licenţiat  al  Facultăţii  de  Drept  din  Moscova,  prin  lucrarea 
de  Drept  internaţional:  „Combatanţii  şi  necombatanţii  în  vremea  răs- 
boiului".  In  1904  obţine  acelaş  titlu  la  Academia  teologică  din  Mos¬ 
cova,  prin  lucrarea :  „Principiile  dominante  înaintea  judecăţii  Mitro¬ 
politului  Filaret  în  conştiinţa  juridică-morală  actuală". 

încă  fiind  student  în  anul  II  la  Academia  teologică  este  tuni  în 
monahism,  primind  numele  de  Alexei,  şi  sfinţit  în  ierodiacon  şi  — 

peste  un  an  —  ieromonah.  După  terminarea  studiilor  teologice  & 
numit  inspector  la  Seminarul  teologic  din  Pscov.  In  anul  1906  e  ri¬ 
dicat  la  rangul  de  arhimandrit  şi  numit  rector  al  Seminarului  teologic 
din  Tuia.  In  1911  devine  rector  al  Seminarului  teologic  din  Novgorod' 
şi  superiorul  Mănăstirii  Sf.  Antonie  din  acelaş  oraş.  In  anul  1913  e 
hirotonit  ca  episcop  al  Tihvinului,  vicariatul  eparhiei  Novgorodului, 
in  vechea  catedrală  Sf.  Sofia  din  Novgorod,  de  Patriarhul  Grigorie 
al  IV-lea  al  Antiohiei.  In  anul  1921  este  numit  vicar  al  eparhiei  Pe- 
trogradului,  cu  titlul  de  episcop  de  Iamburg.  In  anul  1926  este  numit 
administrator  al  eparhiei  Novgorodului,  cu  titlul  de  arhiepiscop  de 
Hutânsc,  iar  în  1932  e  ridicat  la  rangul  de  Mitropolit  al  Novgorodului. 
In  1933  primeşte  şi  Mitropolia  Leningradului  spre  păstorire,  iar  din 
anul  1943  poartă  titlul  de  Mitropolit  al  Leningradului  şi  Novgorodului 
şi  este  membru  permanent  al  Sf.  Sinod.  In  acest  timp  a  desfăşurat 
o  bogată  şi  rodnică  activitate:  păstorind  două  eparhii  mari,  a  luat 
parte  activă  la  lucrările  pentru  conducerea  Bisericii  ortodoxe  ruse. 
Pe  lângă  îndatoririle  pastorale  şi  bisericeşti,  a  fost  membru  în  So¬ 
vietul  de  stat  şi  în  tot  timpul  blocadei  Leningradului  a  stat  perma¬ 
nent  In  mijlocul  turmei  sale,  îmbârbătând-o  cu  predici  şi  slujbe  re¬ 
ligioase,  fapt  pentru  care  a  fost  decorat  cu  medalia  „Pentru  apărarea 
Leningradului". 

Dela  moartea  Patriarhului  Serghie  călăuzeşte  pe  aceleaşi  linii 
destinele  Bisericii  ruseşti.  Calităţile  excepţionale  intelectuale  şi  sufle¬ 
teşti  cu  care  e  înzestrat,  cultura  teologică  şi  juridică  pe  care  şi-a 
agonisit-o,  înţelepciunea  şi  tactul  deosebit  de  conducător  ce-I  caracte¬ 
rizează,  consideraţia  de  care  se  bucură  în  popor  şi  în  faţa  Statului 
sovietic,  ne  fac  să  punem  cele  mai  bune  nădejdi  în  desvoltarea  vii¬ 
toare  a  Bisericii  ortodoxe  ruse. 

Nu  putem  decât  să  ne  bucurăm  cu  Biserica  soră  de  consoli¬ 
darea  Ortodoxiei  în  marea  noastră  vecină  URSS.  Aceasta  au 
numai  dintr'un  sentiment  de  solidaritate  ecumenică,  ci  şi  pentru  că 
Biserica  ortodoxă  română  a  fost  totdeauna  Biserica  poporului  şi  ca 
atare,  crede  că  în  vremurile  ce  vin,  vremuri  de  dreptate  obştească, 
ea  trebue  să  rămână  tot  a  poporului. 


TINERETUL  Şl  RUGĂCIUNEA 

de 

Diacon  NiCOLAE  MLADIN 

Profesor  la  Academia  teologică  „ Aedreiană* 


Aproape  că  nu  îndrăsnesc  să  vorbesc  despre  rugă¬ 
ciune.  Nu  pentru  că  aş  socoti  rugăciunea  ca  un  fenomen 
anacronic,  o  piesă  de  muzeu  istoric,  o  formă  arhaică  de 
manifestare  a  vieţii  omeneşti  din  care  respiră  romantismul 
ruinelor  străvechi,  dar  şi  regretul  că  „nu  învie  morţii. . 
Nu  din  pricina  aceasta.  Dimpotrivă,  am  impresia  că  vremea 
de  azi  a  deschis  cratere  adânci  în  sufletul  contimporan, 
prin  care  se  revarsă  vie,  aprinsă,  lava  nestăvilită  a  rugă¬ 
ciunii.  N'avem  nici  o  teamă  în  privinţa  aceasta :  atâta  vreme 
cât  omul  va  fi  om,  rugăciunea  nu  va  dispărea  de  pe  faţa 
pământului.  Căci  să-mi  fie  îngăduit  a  o  mărturisi  la  în¬ 
ceput:  rugăciunea  e  manifestarea  firească,  dar  şi  cea  mai 
înaltă,  a  omenităţii  noastre.  Suntem  întru  atât  oameni  întru 
cât  stăm  în  comuniune  cu  Dumnezeu  şi  stăm  întru  atât  în 
comuniune  cu  Dumnezeu  întru  cât  ne  rugăm.  De  aceea 
dintre  toate  definiţiile  ce  s'au  dat  omului,  cea  mai  adevă¬ 
rată  se  pare  a  fi  aceasta :  omul  este  o  fiinţa  care  se  roagă. 
Nu  animalitatea  instinctivă  caracterizează  pe  om :  nu  faptul 
că  mi-e  foame  sau  mi-e  sete  de  bunurile  materiale,  ci  faptul 
că  mi-e  foame  sau  mi-e  sete  de  bunurile  spirituale  con- 
stitue  omenescul  din  mine  şi  din  toţi.  Mi-e  foame  şi  mi-e 
sete  pot  mugi  şi  dobitoacele,  dar  mi-e  foame  şi  mi-e  sete 
de  Dumnezeu  nu  poate  striga  decât  omul.  Nici  faptul  că 
suntem  fiinţe  sociale  nu  este  întru  totul  tranşant :  instinctul 
de  însoţire  şi  de  trib  îl  au  şi  unele  animale,  dar  instinctul 
religios  le  lipseşte,  El  este  un  apanaj  exclusiv  uman.  Prin 
aceasta  se  arată  singularitatea  omului  în  univers :  prin  faptul 
că  intră  în  comuniune  liberă  şi  conştientă  cu  Dumnezeu. 
De  aceea  credinţa  în  om  şi  în  destinul  său  implică  şi  ere- 

dinţa  în  actualitatea  permanentă  a  rugăciunii ;  ea  va  fi 
mereu  vie  în  inima  omenirii.  Ea  e  flacăra  ce  arde  veşnic 
pe  vatra  sufletului  omenesc. 

Aşa  dar  sfiala  de  a  vorbi  despre  rugăciune  nu  se  da- 
toreşte  unei  presupuse  inactualitâţi,  ci  tocmai  greutăţii  de 
a  o  fixa  în  cuvinte.  Rugăciunea  este  o  taină  care  se  lu¬ 
minează  numai  în  evidenţa  trăirii,  fără  a  ajunge  vreodată 
să  fie  prinsă  adecvat  în  cuvinte.  S'a  zis,  pe  drept  cuvânt, 
că  rugăciunea  este  pentru  religie  ceea  ce  gândirea  este  pentru 
filosofie  şi  experienţa  pentru  ştiinţă.  Sufletul  (simţul  reli¬ 
gios)  se  roagă  aşa  cum  raţiunea  cugetă  şi  simţurile  percep 
(Novalis).  Dar  aşa  cum  experienţa  şi  cugetarea  sunt  în 
esenţa  lor  învăluite  în  penumbră,  rugăciunea  cu  atât  mai 
mult  ţine  de  domeniul  tainelor.  „Dacă  nu  mă  întrebi  ce 
este  ştiu  ce  este;  dacă  mă  întrebi  ce  este,  nu  ştiu“  (Fer. 
Augustin).  E  o  funcţie  elementară  a  sufletului,  care  în  centrul 
Iui  are  înfiptă  săgeata  de  foc  a  dorului  după  Dumnezeu, 
Şi  ca  toate  funcţiunile  elementare  ale  vieţii  e  o  evidenţă 
a  trăirii,  pentru  care  definiţia  e  numai  o  schemă,  un  cadru 
gol.  De  aceea  cel  ce  vrea  să  ştie  ce  este  rugăciunea,  să 
nu  întrebe  pe  nimeni,  să  n’o  caute  nici  într’un  tratat  de 
filosofie,  nici  într'o  simplă  conferinţă  ca  aceasta,  care  nu-i 
pot  oferi  decât  cojile  unor  definiţii  mai  mult  sau  mai  puţin 
juste,  ci  să-şi  întrebe  propriul  suflet,  să-l  adape  la  isvoa- 
rele  vieţii  divine  şi  va  şti  ce  este  rugăciunea, 

RUGĂCIUNEA  DESCOPERIRE  A  LUI  DUMNEZEU 

Şi  acum  să  pornim  pe  cărarea  bătătorită  a  cuvintelor 
care  în  capacitatea  lor  vor  să  încapă  neîncăputul.  Ce  este 
rugăciunea?  E  înălţarea  sufletului  în  Dumnezeu;  e  con¬ 
vorbirea  tainică  dintre  om  şi  Dumnezeu.  Ea  e  sufletul  re¬ 
ligiei.  „Prin  rugăciune  religia  devine  viaţă  în  Dumnezeu, 
comuniune  cu  veşnicia.  Fără  rugăciune  credinţa  rămâne  o 
convingere  teoretică ;  fără  rugăciune  cultul  devine  o  for¬ 
malitate;  fără  rugăciune  fapta  morală  e  lipsită  de  adân¬ 
cime  religioasă ;  fără  rugăciune  iubirea  de  Dumnezeu  e 
mută ;  fără  rugăciune  omul  rămâne  departe  de  Dumnezeu, 
se  cască  o  prăpastie  între  Creator  şi  creatură.  In  rugăciune 

omul  se  înalţă  la  ceruri  şi  cerul  se  coboară  pe  pământ, 
se  sfâşie  vălul  dintre  lumea  văzută  şi  cea  nevăzută,  omul 
păşeşte  înaintea  lui  Dumnezeu  spre  a  vorbi  cu  El.  In  ru¬ 
găciune  se  întâlnesc  cele  de  Sus  cu  cele  de  jos,  inima  sme¬ 
rită  cu  Dumnezeul  cel  necuprins"  (Heiler,  Das  Gebet, 
Mtinchen  1923,  p.  495).  Ea  e  taina  unirii  omului  cu  veş¬ 
nicia,  e  comuniunea  sufletului  cu  Dumnezeu. 

Nu  atât  ceea  ce  spui  în  rugăciune  e  esenţial :  că  prea¬ 
măreşti,  că  adori,  că-ţi  exprimi  recunoştinţa  şi  admiraţia, 
că- ţi  expui  durerile  şi  dorurile,  ci  faptul  că  prin  rugăciune 
eşti  în  faţa  lui  Dumnezeu,  intri  cu  El  într'un  raport  de 
comuniune  şi  prezenţa  Lui  cea  necuprinsă  îţi  umple  sufletul. 
Eliberat  de  creaturi  şi  de  sine  însuşi,  sufletul  e  înălţat  în 
Dumnezeu,  îngenunchiază  în  faţa  imensităţii  divine.  E  o 
realitate  ce  ne  învăluie  şi  ne  înalţă,  pe  care  o  adorăm, 
căreia  îi  mărturisim  cu  încredere  totul,  căci  în  mâna  ei  e 
destinul  nostru  şi  al  lumii. 

TINERETUL  Şl  RUGĂCIUNEA 

Există  oare  un  raport  real  între  aceste  două  reali¬ 
tăţi?  Sau  cumva  sunt  realităţi  distincte,  fără  nicio  le¬ 
gătură  una  cu  alta  ?  Pentru  cine  priveşte  superficial 
chestiunea  s’ar  părea  că  legătura  dintre  tineret  şi  ru¬ 
găciune  este  foarte  slabă,  dacă  nu  chiar  fortuită.  Astfel 
unii  susţin  că  rugăciunea  e  un  fenomen  de  imitaţie  so¬ 
cială,  un  obiceiu  impus  din  familie,  impus  prin  societate, 
care  tocmai  din  această  pricină  nu  angajează  tineretul. 
Tânărul  nu  mai  e  un  copil  care  să  accepte  tot  ceea 
ce  îi  oferă  societatea.  Dimpotrivă,  el  pune  în  criză,  in 
cumpăna  îndoelii,  toate  valorile  vieţii.  El  ia  o  atitudine 
proprie,  personală  faţă  de  tot  ceea  ce  primeşte  din  afară. 
El  se  revoltă  adesea  împotriva  tradiţiei:  refuză  orice  con¬ 
strângere  externă.  In  consecinţă  se  revoltă  şi  împotriva 
obiceiului  de  a  se  ruga.  Da :  când  a  fost  copil  i-a  împreunat 
mămica  mâinile  în  rugăciune,  l-a  învăţat  să  facă  semnul 
sf.  Cruci  şi  să-şi  deschidă  inima,  mică  cât  un  potir  de 
trandafir,  luminilor  cerului;  da:  când  era  la  şcoală  l-au 
dus  învăţătorii,  profesorii  sau  preoţii  la  biserică  spre  a  se 
ruga  ;  dar  acum  când  începe  să  înţeleagă  atâtea  taine  pe 

care  atunci  nu  Ie  înţelegea,  când  mintea  lui  contemplează 
toată  măreţia  universului  şi  a  istoriei,  când  începe  să 
meargă  pe  propriile  picioare,  ce  lipsă  mai  are  de  astfel 
de  îndrumători  şi  de  astfel  de  obiceiuri !  El  este  singur 
faţă’n  faţă  cu  lumea,  faţă'n  faţă  cu  Dumnezeu. 

Mărturisim  r  este  în  această  afirmaţie  o  parte  de  adevăr- 
Ea  conturează  In  linii  emoţionante  adevărata  măreţie  a 
tinereţii,  care  reînoieşte  generaţie  de  generaţie  adevărul 
biblic  că  omul  este  coroana  creaţiunii.  Dar  trebue  să  pre¬ 
cizăm  :  nu  este  vorba  de  o  revoltă  împotriva  rugăciunii  ca 
atare.  E  numai  manifestarea  unei  metamorfoze  adânci,  a 
cărei  ţintă  nu  este  negaţia,  ci  dobândirea  vieţii,  este  afir¬ 
maţia  supremă  a  vieţii  în  autenticitatea  ei-  Tânărul  se  în- 
doeşte  nu  spre  a  deveni  sceptic,  ci  spre  a  se  convinge 
personal  de  un  adevăr  pe  care  l-a  acceptat  până  atunci 
fără  rezerve  ;  tânărul  se  revoltă  nu  spre  a  distruge  func¬ 
ţiunile  fundamentale  ale  vieţii  ci  spre  a  se  înălţa  dela  o 
participare  externă,  formală,  stereotipă  la  o  participare 
lăuntrică,  liberă,  plină  de  avânt  şi  pasiune-  E  un  proces 
de  cristalizare  nouă,  de  topire  a  unui  fel  de  a  fi  şi  de 
formare  a  unui  alt  fel  de  a  fi.  De  aceea  tânărul,  chiar  dacă 
renunţă  la  rugăciunea  copilăriei,  nu  renunţă  la  rugăciune. 
Rugăciunea  lui  nu  mai  e  imitaţie  sau  formalism,  ea  e  un 
act  personal,  o  zguduire  lăuntrică,  o  avântare  a  sufletului 
spre  zările  Necuprinsului.  Tinereţea  este  nostalgie  şi  no¬ 
stalgia  este  rugăciune.  Rugăciunea  tinereţii  e  şuvoi  de  pri¬ 
măvară  care  rupe  zăgazuri,  smulge  rădăcini  şi  frânturi  de 
glie,  dar  în  învolburarea  ei  se  prăvăleşte  spre  aceleaşi  li¬ 
manuri  şi  zămisleşte  viaţă :  este  un  nou  suflet,  o  nouă  . 
inimă  ce  se  mărturiseşte  Domnului,  este  expresia  supremă  a 
unui  suflet  în  freamăt  de  furtună.  Natural,  o  astfel  de  ru¬ 
găciune  nu  se  va  mai  turna  în  anumite  tipare;  ea  va  fi 
năvalnică,  liberă,  plină  de  sinceritate,  până  la  dramatism. 

Aceasta  nu  însemnează  că  in  perioada  tinereţii  nu 
s’ar  putea  ca  în  anumite  clipe  tânărul  urmărit  de  anumite 
concepţii  filosofice  sau  de  anumite  pilde  demoralizatoare 
să  se  îndoiască  de  necesitatea  şi  puterea  rugăciunii.  Rugă¬ 
ciunea  presupune  „credinţa  într'un  Dumnezeu  viu  şi  per¬ 
sonal,  credinţa  în  prezenţa  lui  reală  şi  nemijlocită  şi  ra- 

portul  viu  în  care  intră  omul  cu  acest  Dumnezeu  trăit  ca 
prezent"  (Heiler,  o.  c.  p.  489).  Cine  nu  are  această  cre¬ 
dinţă  nici  nu  se  poate  ruga  cu  adevărat.  Pentru  că  motivele 
care  sguduie  temeliile  credinţei  sunt  de  cele  mai  multe 
ori  speculaţii  ştiinţifico-filosofice  nu  ne  putem  opri  acum 
asupra  lor.  Amintim  doar  că  toate  aceste  contradicţii  apa¬ 
rente  au  o  rezolvare  raţională  satisfăcătoare.  Trebue  însă 
să  fim  totodată  conştienţi  că  numai  raţiunea  nu  poate  de¬ 
cide  definitiv  asupra  credinţei :  singurul  mijloc  care  ni-I 
descopere  efectiv  pe  Dumnezeu  este  rugăciunea. 

Şi  acest  adevăr  îl  simte  tineretul  în  chip  instinctiv- 
Căci  cu  toată  criza  intelectuală  prin  care  trece  credinţa, 
sau  tocmai  din  pricina  aceasta,  rugăciunea  este  o  funcţie 
atât  de  elementară  a  spiritului,  şi  tinereţea  este  încă  aşa 
de  sinceră,  aşa  de  apropiată  de  valurile  pure  ale  vieţii, 
încât  chiar  şi  în  clipele  îndoelilor  amare  se  roagă.  Se  roagă 
■dintru  adâncul  sufletului :  este  rugăciunea  căutării.  Este  setea 
după  un  răspuns  din  partea  lui  Dumnezeu,  după  un  con¬ 
tact  nemijlocit  cu  realităţile  spirituale  a  căror  adeveritate 
raţiunea  o  pune  în  cumpănă.  Se  răsfrânge  în  ea  lupta  dra¬ 
matică  pentru  Dumnezeu,  pentru  supremul  isvor  al  vieţii 
umane.'  „eu  vreau  să  te  cunosc,  pe  Tine  cel  necunoscut; 
Tu,  ce- mi  pătrunzi  adânc  în  suflet  şi-mi  răscoleşti  viaţa  ca 
o  furtună.  Tu,  cel  neînţeles,  dar  înrudit  cu  mine.  Eu  vreau 
să  te  cunosc  şi  să-ţi  slujesc"  —  e  rugăciunea  tinereţii  lui 
Nietzsche  (Heiler,  p.  577).  E  ceea  ce  poetul  concretizează 
în  minunatele  versuri: 

Ca  pe  o  cetate  ’n  piscuri  de  minuni, 

Asediindv-l  noapte-zi,  mereu 
Cu  armele  ne  ’nvinsei  rugăciuni, 

Suim  să  cucerim  pe  Dumnezeu... 

E  rugăciunea  dramatică  a  căutării.  Şi  nimic  mai  fi¬ 
resc:  Dumnezeu  nu  se  descopere  cu  adevărat  decât  în  ceasul 
rugăciunii.  Pentru  cine  problema  existenţei  lui  Dumnezeu 
este  o  problemă  vitală,  nu  se  poate  mărgini  la  argumen¬ 
tele  raţionale  pro  şi  contra.  Raţiunea  poate  argumenta 
existenţa  Iui  Dumnezeu,  dar  această  existenţă  devine  mai 
mult  decât  o  simplă  abstracţie  filosofică,  devine  vie  prin 
rugăciune.  „Cel  ce  nu  se  roagă  e  ca  un  orb  care  vorbeşte 

de  lumină"  (P.  Badet:  Rugăciunea  scară  către  cer.  Bârlad 
1940).  Şi  orbul  poate  susţine  că  lumina  există  sau  că  nu 
există,  că  ea  există  într'un  fel  sau  într'altul,  dar  numai  pe 
cale  logică  nu  va  ajunge  nici  odată  la  o  certitudine  ase¬ 
mănătoare  celei  ce  o  primeşti  când  vezi  lumina.  Şi  omul 
atâta  vreme  cât  numai  filosofează  despre  Dumnezeu,  nu 
poate  dobândi  certitudinea  ce  se  revarsă  din  experienţa 
prezenţei  divine  în  rugăciune.  Ceea  ce  este  experienţa  sim¬ 
ţurilor  pentru  lumea  materială,  ceea  ce  este  raţiunea  pen¬ 
tru  lumea  formelor  logice,  este  rugăciunea  pentru  lumea 
spirituală :  prin  ea  intrăm  în  comuniune  cu  Dumnezeu. 
Pentru  cel  ce  se  roagă,  Dumnezeu  este  o  realitate  *pe  care 
n’o  mai  poate  întuneca  nourul  nici  unei  negaţiuni,  nici  unei 
îndoeli,  aşa  cum  pentru  cel  ce  vede  lumina  nu  există  ni- 
ciun  argument  în  stare  să-l  convingă  că  lumina  nu  există. 
Rugăciunea  e  descoperirea  adevărului  divin,  aşa  cum  ex¬ 
perienţa  e  descoperirea  adevărului  creatural.  Şi  ceea  ce 
este  ignoranţa  în  domeniul  ştiinţific  este  necredinţa  în  do¬ 
meniul  religios:  aşa  cum  ignoranţa  e  consecinţa  refuzului 
de  a  face  efortul  instruirii,  necredinţa  e  consecinţa  refu¬ 
zului  de  a  face  efortul  rugăciunii.  Ea  refuză  singura  cale 
valabilă  de  experimentare  a  adevărului  divin. 

De  aceea,  printr'un  instinct  sănătos,  tocmai  în  momen¬ 
tele  de  criză  spirituală,  de  adânca  răscolire  sufletească,  ti¬ 
neretul  nu  renunţă,  nu  trebue  să  renunţe  la  rugăciune :  ru¬ 
găciunea  lui  capătă  accentele  dramatice  ale  căutării.  Este 
fiu!  ce  aşteaptă  îmbrăţişarea  Tatălui,  e  strigătul  inimii  care 
vrea  răspunsul  cerului:  „Doamne,  strigat-am  către  tine, 
auzi-mă“.  O  astfel  de  rugăciune  nu  va  rămânea  fără  răs¬ 
puns:  volburile  se  vor  linişti,  negurile  se  vor  risipi,  frea¬ 
mătul  se  va  domoli  şi  lumina  certitudinilor  mângăitoare  va 
inunda  sufletul.  Rugăciunea  e  (singura)  poartă  prin  care 
sufletul  poate  vizita  cerul  şi  cerul  se  coboară  la  el.  Cei 
ce  a  renunţat  la  ea  s’a  exilat  de  bună  voe  din  paradis.  El 
n'are  dreptul  să-i  nege  existenţa. 

Dar  va  zice  cineva:  nu  cumva  această  căutare  prin 
rugăciune  e  o  simplă  autosugestie?  De  sigur  că  nu.  Pentru 
aceasta  mărturiseşte  însuşi  dorul  neogoit  care  svâcneşte  în 
sufletul  omenesc  după  Dumnezeu.  Este  ceea  ce  fericitul 

Augustin  exprima  aşa  de  pregnant:  „Ne-ai  făcut  pentru 
Tine,  Doamne  j  neliniştit  este  sufletul  nostru  până  nu-şi  va 
găsi  odihna  întru  Tine",  Şi  nostalgia  aceasta  după  o  altă  lume 
e  simfonia  permanentă  a  vieţii,  e  o  rugăciune  ce  se  înalţă 
necontenit  spre  Dumnezeu,  Căutarea  e  dovada  prezentei  Iui 
Dumnezeu  aşa  cum  gravitaţia  pământului  e  dovada  exi¬ 
stenţei  soarelui,  chiar  şi  atunci  când  nu-1  vedem  din  pri¬ 
cina  norilor.  De  sigur,  adesea  căutarea  e  îndelungată  şi 
umbrele  îndoelii  vor  să  înghită  luminile  dorului:  „Foţi  să 
strigi  oricât  vrei :  Iată,  Doamne,  eu  stau  în  faţa  Ta !  Nu 
vine  nici  un  răspuns  din  înălţimea  tronului  ceresc.  Cât  vei 
mai  tot  striga  spre  Dumnezeu  ?“  Aceasta-i  îndoiala.  Şi  iată 
răspunsul:  „Fii  liniştit!  Nu.  Eu  ţt-am  poruncit,  zice  Domnul, 
să  Mă  chemi  ?  Şi  chemarea  ta :  o,  Doamne !  cuprinde  în 
sine  răspunsul  meu:  aici  sunt.  Căci  rugăciunea  asta  şi  ar¬ 
derea  ta  lăuntrică  sunt  trimişii  Mei.  Mijloacele  şi  calea,  ce 
cauţi  să  le  găseşti  pentru  tine,  sunt  mijloacele  Mele  prin 
cari  te  cuprind  şi  te  conduc  la  Mine.  Teama  şi  iubirea  ta 
sunt  garanţia  harului  meu"  (Heiler  p,  225 — 226).  Nostalgia 
este  revărsată  din  Dumnezeu,  e  dovada  prezenţei  Lui  şi 
răspunsului  Lui. 

Cu  toate  acestea  Dumnezeu  nu  lasă  tinereţea  numai 
pe  drumurile  căutării:  iluminarea  anumitor  momente  de 
rugăciune  este  răspunsul  care  exclude  dela  sine,  prin  pu¬ 
ternica  lor  evidenţă,  orice  bănuială  de  autosugestie.  Ea  e 
iluminarea  unei  întâlniri  reale  cu  Realitatea  divină,  care 
nu  se  confundă  cu  propriul  nostru  eu.  Ea  e  asemenea  ilu¬ 
minării  rezultată  din  întâlnirea  raţiunii  cu  adevărul  ştiin¬ 
ţific,  dar  e  şi  mai  puternică.  E  iluminarea  pe  care  Pascal, 
celebrul  matematician,  a  exprimat-o  în  trei  cuvinte:  „Bu¬ 
curie!  Bucurie!  Bucurie  !“  Dacă  a  reînoi  chemările  rugă¬ 
ciunii  ar  fi  o  autosugestie,  atunci  şi  repetarea  experien¬ 
ţelor  pentru  descoperirea  adevărurilor  ştiinţifice  ar  fi  tct 
o  autosugestie,  atunci  toată  cunoaşterea  omenească  devine 
o  iluzie,  o  halucinaţie. 

Aşa  dar  criza  sufletească  a  tinereţii  nu  justifică  re¬ 
nunţarea  la  rugăciune.  Dimpotrivă,  ea  duce  dela  rugăciunea 
imitativă  la  rugăciunea  dramatică,  adâncă,  personală,  răs¬ 
colitoare  ca  o  volbură  ce  se  înalţă  către  ceruri. 

RUGĂCIUNEA  Şi  VIAŢA 

Alţii  susţin  că  rugăciunea  este  pentru  copii  şi  pentru 
bătrâni.  Tineretul  trebue  să-şi  trăiască  viaţa:  el  e  viaţă 
izbucnită  năvalnic  la  lumină.  El  trebue  să  se  lase  covârşit 
.de  şuvoaele  vieţii  fără  a  se  înălţa  deasupra  lor.  Pentru 
aceştia  rugăciunea  pare  a  fi  o  funcţiune  a  neputinţei,  nu  a 
vieţii ;  o  forţă  de  echilibrare  a  copilăriei  plăpânde  şi  a 
bătrâneţii  neputincioase.  Când  însă  viaţa  este  aşa  de  sigură 
de  sine,  izbucneşte  cu  aşa  putere  ca  in  tinereţe,  funcţiunea 
aceasta  n'ar  mai  fi  necesară. 

Defectul  acestei  mentalităţi  este  că  priveşte  totul  în 
perspectivă  pur  biologică.  Tinereţea  este  într'adevăr  ple¬ 
nitudine  de  viaţă,  dar  tocmai  de  aceea  ea  este  rugăciune, 
şi  anume :  o  rugăciune  mai  pură,  mai  stăruitoare,  mai 
plină  de  avânt  şi  de  putere  ca  oricând.  In  rugă¬ 
ciunea  ei  se  revarsă  toate  fluviile  vieţii  ce-i  clocotesc 
■în  fiinţă.  De  sigur  tineretul  care  se  lasă  copleşit  de  bio¬ 
logic,  care-şi  târâe  tinereţea  prin  trista  superficiali¬ 
tate,  prin  vulgara  platitudine  a  vremii,  nu  prea  are  nici 
timpul,  nici  gustul  rugăciunii.  Dar  aceasta  şi-a  risipit  şi 
tinereţea  şi  viaţa.  Aceasta  a  coborit  din  plenitudine  la 
starea  de  aramă  sunătoare  şi  chimval  răsunător.  Ea  nu  ştie 
ce  este  viaţa  în  adâncurile  ei :  ea  gustă  numai  valurile 
amăgitoare  ale  ei  (şi  se  declasează).  Nu:  viaţa  nu  e  bio¬ 
logie  pură.  Ea  este  şi  spirit  şi  într'atât  e  viaţă  umană  în¬ 
trucât  e  viaţă  spirituală,  şi  întru  atât  e  viaţă  spirituală  în¬ 
trucât  isvoreşte  din  Dumnezeu,  Da :  tineretul  trebue  să-şi 
trăiască  viaţa,  dar  nu  viaţa  care  e  prăvălire  şi  îndobito¬ 
cire,  ci  viaţa  sa  autentică,  viaţa  care  e  înălţare  şi  umani¬ 
zare.  Aceasta,  tinereţea  o  simte  în  mod  intuitiv,  e  pentru 
ea  o  evidenţă  de  trăire.  De  aceea  ea  se  roagă.  Tinereţea 
e  năvală  către  viaţă.  Rugăciunea  nu  e  altceva  decât  tot 
„expresia  acestui  elementar  impuls  către  o  viaţă  mai  înaltă, 
mai  bogată,  mai  intensă...  e  sete  după  viaţă,  după  o  viaţă 
mai  puternică,  mai  pură,  mai  preţioasă,  mai  fericită" 
(Heiler,  p.  480). 

„Am  venit  ca  lumea  viaţă  să  aibă  şi  mai  multă  să 
aibă",  zice  Iisus.  Acest  cuvânt  se  adresează  mai  ales  tine- 

retului  r  rugăciunea  e  puterea  prin  care  viaţa  tinereţii  de¬ 
vine  cu  adevărat  plenitudine ,  devine  cu  adevărat  viaţă.  Şi 
aceasta  pe  două  căi  :  întâi,  printr'un  contact  pur,  contem¬ 
plativ,  cu  însăşi  Viaţa,  care  e  Dumnezeu  ;  in  al  doilea  rând, 
prin  rugăciunea  care  chiamă  peste  svâcnirile  vieţii  puterea 
divină,  ca  prin  ea  tinereţea  să  nu-şi  rostogolească  apele 
spre  hăurile  destrămării,  ci  să  o  umplă  de  dar  şi  să  im¬ 
pună  imperativele  spiritului  peste  revoltele  cărnii.  Prima 
este  înălţarea  senină  spre  crestele  unde  odihneşte  Dum¬ 
nezeu,  a  doua  este  chemare  tulburată,  dramatică,  dar  plină 
de  încredere,  căreia  Dumnezeu  îi  mirue  fruntea  cu  bucuria 
biruinţei. 

Desigur  multe  sunt  ocaziile  care  înnalţă  sufletul  tână¬ 
rului  în  rugăciune  către  Dumnezeu :  participarea  la  sfânta 
Liturghie,  lectura  unei  cărţi  de  înaltă  spiritualitate,  con¬ 
templarea  unei  opere  de  artă,  ş,  a.  Toate  acestea  sunt  tot 
atâtea  prilejuri  în  care  sufletul  se  adapă  din  isvoarele 
vieţii  divine.  Ne  oprim  însă  numai  asupra  rugăciunii  ce  se 
înalţă  din  inima  tineretului  în  mijlocul  frumuseţilor  naturii, 
pentru  că  natura  este  capodopera  în  care  pentru  orice 
suflet  curat  străluceşte  cu  putere  chipul  Creatorului  ei. 
„Privirea  stelelor  m'a  făcut  să  mă  simt  totdeauna  mai 
aproape  de  infinit",  „Tăinicia  nopţilor,  lumina  stelelor, 
vestejirea  florilor  mi- au  determinat  meditaţii  religioase  cu 
efecte  de  întărire  a  credinţei",  „Marea  a  avut  o  influinţă 
mai  mare  asupra  mea-  Marea  poate  măi  mult  ca  şesul  îţi 
dă  impresia  unui  infinit  acelaşi  dar  extrem  de  variat,  adică 
tocmai  esenţa  Dumnezeirii".  „Toate  frumuseţile  naturii  le 
priveam  ca  nişte  bunătăţi  ale  lui  Dumnezeu  revărsate  asupra 
noastră.  Ele  mă  îndemnau  să  preamăresc  împreună  cu  ele 
şi  pe  Creatorul  meu"  (L,  Bologa,  Psihologia  vieţii  religioase, 
Cluj  1930,  p.  102,  134),  Sunt  mărturisiri  ale  tineretului. 
„Mă  deşteptam  în  fiecare  dimineaţă  înainte  de  răsăritul 
soarelui  şi  mă  îndreptam  spre  un  deal  apropiat.  Aici  mă 
rugam  nu  numai  printr'o  goală  mişcare  a  buzelor,  ci  printr'o 
adevărată  înălţare  a  inimii  spre  Creatorul  acestei  naturi 
frumoase,  a  cărei  minunăţie  zăcea  întinsă  în  faţa  mea.  In 
cameră  nu  mă  puteam  ruga  —  mi  se  părea  că  zidurile  se 
pun  stavilă  între  mine  şî  Dumnezeu,  De  aceea  II  privesc 

bucuros  în  creatura  Sa,  în  timp  ce  inima  mea  se  înalţă  la 
El“  (Rousseau).  Alta  mărturie:  „Eram  singur  la  malul  mării... 
Ca  altă  dată  în  munţi,  m'am  simţit  împins  să  îngenunchiez 
în  faţa  valului  nemărginit,  simbol  al  Nemărginirii.  Am 
simţit  că  mă  rugam  cum  nu  m’am  mai  rugat  niciodată  şi 
am  cunoscut  ce  este  adevărata  rugăciune :  ieşirea  din  sin¬ 
gularitatea  individuaţiei  în  conştiinţa  unităţii  cu  tot  ceea 
ce  există ;  îngenunchiere  ca  făptură  trecătoare  şi  ridicare 
ca  fiinţă  netrecătoare.  Pământ,  cer  şi  mare  răsunau  ca 
într’o  atotcuprinzătoare  armonie.  M'am  simţit  una  cu  ele“, 
una  cu  Dumnezeu  (Heiler,  p.  412).  Copleşit  de  prezenţa 
divină,  sufletul  se  roagă  în  şoaptă  sau  în  tăcere  : 

„Eu  tac,  mă  închin  şi  ador“. 

„ Doamne  . , . 

Te  văd  cum  creşti  in  lugerul  de  floare 
Şi’n  plopii  albi  şi'n  iarba  din  câmpie 
Te-aud  cântând  în  sbor  de  vijelie 
Şi’n  glas  de  codri'n  murmur  de  isvoare 
Te  simt  in  caldul  razelor  de  soare 
Şi’n  tot  ce-i  farmec,  vis  şi  armonie. 

Cine  nu  recunoaşte  în  aceste  mărturii  fragmentare  pro¬ 
priul  lui  suflet  din  tinereţe?  Nu  este  aceasta  contemplare 
a  Dumnezeirii,  revărsare  de  viaţă,  înălţare  a  năvalnicei 
vieţi  tinereşti  pe  culmile  cele  mai  pure,  cele  mai  intense 
posibile?  Cine  susţine  că  tineretul  nu  trebuie  să  se  roage 
din  pricină  că  este  explozie  de  viaţă,  dovedeşte  că  n'a 
avut  tinereţe  sau  n’a  priceput  nimic  din  ea.  Tocmai  de 
aceea  se  roagă  tineretul,  pentru  că  viaţa  ce  clocoteşte  în 
inima  lui  se  cere  înălţată  pe  culmi ,  se  vrea  înfrăţită  cu 
Viaţa  însăşi,  care  e  Dumnezeu.  Rugăciunea  e  suprema 
potenţare  a  vieţii,  de  aceea  şi  suprema  fericire  a  tinereţii, 
suprema  ei  împlinire.  însăşi  elanul  vital  al  tinereţii,  pro¬ 
testează  împotriva  părerii  că  rugăciunea  ar  aparţine  numai 
copiilor  şi  bătrânilor.  Dimpotrivă,  adevăratele  înălţimi  ale 
rugăciunii  nu  sunt  accesibile  decât  tinereţii.  Cine  nu  s’a 
rugat  în  tinereţe  nu  ştie  ce  e  rugăciunea  şi  cine  nu  şi-a 
păstrat  frăgezimea  spirituală  din  tinereţe  nu  cunoaşte  nici 
la  bătrâneţe  adevărata  rugăciune.  Cu  ochii  plini  de  lu- 

mina  ei,  tânărul  priveşte  viaţa  şi  lumea  altfel.  Aşa  cum 
în  lumina  soarelui  se  evidenţiază  frumuseţea  tuturor  lucru¬ 
rilor  :  frumuseţea  e  lumină,  tot  aşa  în  lumina  lui  Dum¬ 
nezeu  vezi  cu  adevărat  sensurile  adânci,  minunate  ale  făp¬ 
turii.  Rugăciunea  e  isvorul  adevăratei  bucurii,  e  lumina 
care  învăluie  totul  într'o  frumuseţe  cerească.  După  rugă¬ 
ciune  toate  apar  altfel.  Eşti  ca  un  om  venit  dintr’o  lume  de 
taină,  de  fericire,  de  pace  adâncă,  încărcat  cu  polenul 
veşniciei.  Te  simţi  uşor,  deslipit  de  tot  ceea  ce  e  pămân¬ 
tesc,  o  notă  în  marea  simfonie  a  cosmosului.  Participi  cu 
adevărat  la  bucuria  cea  netrecătoare,  îa  pacea  cea  nea¬ 
junsă,  la  viaţa  cea  neistovită. 

Tinereţea  fără  rugăciune  e  un  nonsens:  e  ca  primă¬ 
vara  fără  soare.  Ii  lipseşte  însăşi  inima  ei  care  nu  poate 
fi  înlocuită  de  nimic.  E  o  tinereţe  tristă. 

Dacă  însă  rugăciunea  tinereţii  ar  fi  numai  adăpare 
din  valurile  pure  ale  vieţii  divine,  tinereţea  ar  avea  un 
caracter  pur  contemplativ.  Ceea  ce  în  realitate  e  numai  o 
lăture  a  ei.  Tinereţea  este  însă  şi  luptă.  Luptă  de  disci¬ 
plinare  a  propriilor  porniri,  de  conturare  a  personalităţii. 
Criza  tinereţii  nu  e  haos  ci  pasiune  formatoare :  ea  topeşte 
materialul  spre  a-1  turna  într'o  formă  proprie,  E  sbucium 
de  cristalizare  spirituală  şi  morală. 

Un  corăbier  care  pluteşte  cu  ţintele  încă  nedeplin  lămu¬ 
rite,  cu  zările  încă  învăluite  în  negură,  printre  vâltori  şi 
stânci  primejdioase,  dar  cu  vrerea  sigură  de  a  se  realiza 
deplin.  E  vremea  ispitelor  tinereţii  care  trebuiesc  înfrânte ; 
e  vremea  în  care  impulsiunile  firii  trebuesc  supuse  impe¬ 
rativelor  morale.  Care  va  fi  pavăza  nevinovăţiei  tinereşti, 
când  amăgirea  plăcerilor  este  aşa  de  seducătoare?  Care  va 
fi  arma  de  luptă  împotriva  primejdiilor  ce  învălue  sufletul 
tinereţii  mai  ales  în  vremurile  noastre  ?  Care  va  fi  puterea 
prin  care  tânărul  va  respinge  toate  chemările  ce  i-ar  în¬ 
josi  tinereţea  şi  va  păşi  pe  calea  disciplinării  morale  ?  Nici 
numai  sfaturile  prietenilor,  nici  numai  încrederea  în  pro¬ 
priile  forţe,  nici  numai  convingerile  intelectuale,  ci  mai 
presus  de  toate  rugăciunea.  Când  valurile  vieţii  se  ridică 
tulburătoare  în  suflet,  tânărul  aleargă  cu  încredere  la  Dum¬ 
nezeu  şi  valurile  se  potolesc.  Când  glasurile  de  sirenă  il 

trag  până  aproape  de  marginea  prăpastiei,  tânărul  strigă 
dintru  adâncuri  către  Dumnezeu  şi  El  îl  smulge  din  vârtejul 
prăbuşirii.  Când  puterile  lui  sunt  prea  slabe  spre  a  înfăptui 
în  viaţă  binele,  chiamă  binecuvântarea  lui  Dumnezeu  şi 
El  îl  întăreşte.  „Cum  îşi  va  păzi  un  tânăr  curată  calea  sa? 
Aşa  că  se  va  povăţui  de  cuvântul  Tău“  (Ps.  119,  9).  A  te 
ruga  e  tot  una  cu  a  trăi  frumos;  a  nu  te  ruga  e  tot  una 
cu  a  trăi  urât.  In  ziua  în  care  tineretul  va  înceta  rugă¬ 
ciunea,  nevinovăţia  lui  va  rămâne  fără  ocrotire,  păcatul 
fără  stăvilar,  virtutea  fără  sprijin  şi  viaţa  lui  va  intra  în 
noaptea  stricăciunii  şi  a  morţii.  O  tinereţe  fără  rugăciune 
e  o  tinereţe  în  putrefacţie,  e  o  tinereţe  care  respiră  într’o 
atmosferă  îmbâcsită  de  miasmele  desfrâului.  Puneţi  faţă  ’n 
faţă  un  tânăr  care  se  roagă  şi  unul  care  nu  se  roagă  şi 
veţi  înţelege  marea,  neasemuita  putere  creatoare  ce  isvo- 
reşte  din  rugăciune.  Rugăciunea  aceasta  cuprinde  în  sine 
toate  tonurile  sbuciumului  tineresc:  e  bucurie  şi  plâns,  e 
preamărire  şi  cerere,  e  vijelie  şi  pace,  e  îndoială  şi  certi¬ 
tudine,  e  suspin  şi  fericire,  e  înălţare  şi  smerenie.  Când 
mintea  este  în  întunerec,  roagă-te  şi  se  va  umplea  de  lu¬ 
mină  ;  când  vrerea  îţi  e  şovăelnică,  îngenunchează  şi  te  vei 
ridica  hotărît,  neşovăelnic ;  când  inima  ţi-e  tulburată,  roa¬ 
gă-te  şi  vei  dobândi  pacea;  când  simţurile  sunt  răscolite, 
îngenunchiază  şi  se  vor  însenina;  când  ai  căzut  în  ispită, 
îndreaptă-te  spre  Dumnezeu  şi  te  va  mângâia.  Rugăciunea 
face  inima  tristă  veselă,  sufletul  desnădăjduit  plin  de  nă¬ 
dejde,  trupul  rebel  îl  supune  spiritului.  Ea  formează  sufletul 
după  chipul  lui  Dumnezeu  şi  sfinţeşte  trupul,  făcându-1  vas 
curat  al  neprihănirii.  După  vorba  minunată  a  poetului: 

Rugăciunea  era  cheia  de  aur  cu  care 

întorceam  ornicul  sufletului  meu 

Şi-l  potriveam  să  meargă  după  Dumnezeu 

Dar  această  potrivire  a  vieţii  după  Dumnezeu  însem¬ 
nează  rotunjirea  personalităţii  după  chipul  cel  plin  de  lu¬ 
mină  al  lui  Iisus.  Personalitatea  nu  e  un  fruct  care 
vine  dela  sine ;  ea  angajează  toate  forţele  tinereţii.  Ea  nu 
e  rezultatul  indiferenţei  şi  delăsării,  ci  al  unei  lupte  con¬ 
ştiente,  dârze  şi  fără  răgaz.  In  această  luptă  sprijinul  cel 

mai  puternic  este  comuniunea  cu  Dumnezeu  în  rugăciune. 
Şi  rugăciunea  aceasta  se  îndreaptă  mai  ales  spre  Hristosr 
e  o  comuniune  cu  Dumnezeu  în  Hristos  şi  în  sfinţii  Lui. 
Căci  dacă  e  adevărată  maxima:  „spune-mi  cu  cine  te  în¬ 
soţeşti  ca  să-ţi  spun  cine  eşti",  tânărul  care  se  însoţeşte 
cu  Dumnezeu  şi  cu  sfinţii  Lui  devine  asemenea  lor,  se 
simte  pătruns  de  bunătatea,  sfinţenia,  iubirea  lui  Hristos 
şi  plăsmuit  după  asemănarea  Lui.  El  simte  în  permanenţă 
ocrotirea  cerului  peste  viaţa  lui  şi  de  aici  soarbe  puterea 
de  a  birui.  Chiar  din  înfrângeri  se  ridică  iarăşi  şi  în  ru¬ 
găciune  găseşte  sprijin  de  a  nu  desnădăjdui,  de  a  lupta 
până  la  capăt.  Ce  minunată  este  această  închegare  a  per¬ 
sonalităţii  în  care  lutul  se  frământă  cu  raze  de  cer  spre  a 
se  îmbrăca  în  hlamida  desăvârşirii! 

Iată,  să  ne  gândim  la  clipa  în  care  tânărul  se  apropie 
smerit  de  marea  taină  a  împărtăşirii  cu  Hristos :  este  marea 
taină  a  iubirii  în  care  tinereţea,  asemenea  ucenicului  iubit, 
Ioan,  se  uneşte  cu  tinereţea  lui  Iisus.  „Doamne,  ştiu  că  nu 
sunt  vrednic  să  intri  sub  acoperemântul  casei  sufletului 
meu.  Dar  precum  din  înălţime  pentru  noi  te-ai  plecat, 
pleacă-te  şi  acum  spre  smerenia  mea.  Şi  precum  ai  bine¬ 
voit  de  Te-ai  culcat  în  iesle,  aşa  binevoieşte  a  intra  şi  în 
ieslea  sufletului  meu",  se  roagă  tânărul  cu  buze  de  flacără. 
Şi  inima  lui  devine  destul  de  largă  spre  a  primi  într  ansa 
Nemărginirea,  aşa  cum  bobul  de  rouă  e  destul  de  mare 
spre  a  oglindi  în  sine  seninătatea  imensă  a  cerului;  şi  su¬ 
fletul  lui  se  umple  de  fericirea  prezenţei  lui  Dumnezeu. 
Răpit  în  lumea  cea  de  taină  se  roagă: 

„Deci  mă  rog  Ţie,  pâzeşte-mâ  sub  acoperemântul  ari¬ 
pilor  Tale,  inflâcărează-mă  cu  arderea  iubirii  Tale,  lumi- 
neazâ-mă  cu  lumina  înţelepciunii  Tale,  curăţeşte-mă  cu  fla¬ 
căra  curăţie i  Tale,  îmbunătăţeşte- mă  cu  mirul  bunătăţii  Taler 
linişteşte-mă  cu  adâncul  păcii  Tale,  sfinţeşte-mă  cu  desăvâr¬ 
şirea  sfinţeniei  Tale". 

Tânărul  care  călătoreşte  cu  o  astfel  de  comoară  în 
suflet,  va  fi  stăpân  peste  propria  sa  viaţă,  nu  se  va  lăsa 
târât  ca  un  rob  de  prejudecăţile  vremii,  de  înlănţuirea 
poftelor.  El  îşi  va  plăsmui  o  tinereţe  biruitoare ,  o  tinereţe * 

senină,  o  tinereţe  după  chipul  şi  asemănarea  lui  Hristos. 
Tinereţea  aceasta  în  care  sălăşlueşte  nevinovăţia  este  ca  o 
floare  rară  cu  miresme  frânte  din  raiu. 

CONCLUZII 

Bucuros  anf  zăbovi  mai  îndelung  în  câmpiile  însorite 
ale  tinereţii  în  rugăciune :  e  cea  mai  frumoasă  icoană  din 
toată  viaţa  tinereţii.  Multe  sbuciumări  tinereşti  se  şterg, 
se  pierd  în  cursul  vieţii:  clipele  trăite  în  rugăciune,  când 
ai  deschis  ochii  miraţi  în  lumea  de  farmec  şi  sublim  a 
Dumnezeirii,  nu  se  şterg  niciodată.  Ele  rămân  ca  un  stâlp 
de  foc  nestins  între  cer  şi  pământ,  între  inima  ta  şi  Dum¬ 
nezeu.  Sunt  clipele  cele  mai  înalte  din  viaţa  ta.  Sunt 
piscurile  de  azur  ale  adevăratei  bucurii,  faţă  de  care  toate 
celelalte  bucurii  sunt  umbre.  De  acolo  sorbim  îndemnul 
de  a  alerga  iarăşi  şi  iarăşi  la  vatra  de  foc  a  rugăciunii 
spre  a  umplea  vasul  sufletului  cu  putere  creatoare  de  viaţă. 

Ea  ne  învăluie  viaţa  în  faldurile  de  lumină  ale  cerului. 

Credem  însă  că  e  suficientă  această  schiţare  fugitivă  spre 
a  fi  convinşi  de  atracţia  spontană  a  tinereţii  spre  rugăciune : 
inima  tinereţii  se  revarsă  în  faţa  lui  Dumnezeu  intr'o  ru¬ 
găciune  de  o  adâncime  şi  de  o  intensitate,  de  o  încredere 
şi  bogăţie  aproape  unică.  Spre  aceasta  o  îndeamnă  şi  criza 
intelectuală  şi  criza  morală  prin  care  trece  şi  avântul  ge¬ 
neros  al  sufletului  spre  înălţimi.  Criza  intelectuală  o  de¬ 
termină  să-L  caute  pe  Dumnezeu  nu  numai  prin  raţiona¬ 
ment,  ci  şi  experimental :  e  rugăciunea  căutării ,  a  cărei  răs¬ 
plată  este  întâlnirea  inefabilă  cu  Dumnezeu.  Curăţenia  su¬ 
fletului,  cu  care  intră  în  viaţă,  avântul  generosităţii  ei  care 
însetează  după  idealuri,  sensibilitatea  ei  spirituală  deose¬ 
bită,  fac  ca  în  inima  ei  să  se  răsfrângă,  ca  în  apele  lim¬ 
pezi  de  munte,  stelele  cerului:  este  rugăciunea  contempla¬ 
tivă,  rugăciunea  iubirii,  prin  care  sufletul  se  înalţă  în  fâl¬ 
fâiri  de  aripi  nevăzute  către  Frumuseţea  cea  necreată  care 
e  plenitudine  de  viaţă.  In  sfârşit,  criza  morală,  lupta  de 
formare  a  personalităţii  cere  imperios  energiile  de  luptă  şi 
biruinţă  ale  rugăciunii:  e  rugăciunea  încrederii  în  Dum¬ 
nezeu ,  comuniunii  cu  Hristos,  prin  care  El  devine  împreună- 
luptător  şi  căpetenie  şi  noi  împreună-biruitori  cu  El.  Nu 

există  tinereţe  biruitoare  fără  rugăciune.  A?a  cum  culorile 
petalelor  sunt  pictate  în  auriul  razelor  de  soare  ce  mugurul 
de  pe  creangă  le  soarbe  în  sine,  armonia  personalităţii 
creşte  din  luminile  cerului  pe  care  tinereţea  le  soarbe  în 
rugăciune. 

Rugăciunea  este  adevărata  putere  formativă  a  tinereţii, 
pentru  că  ea  coboară  pe  Dumnezeu  în  suflet,  pe  Dumnezeu 
cel  ce  crează  şi  plăsmueşte  toate. 

In  chipuri  biblice  aş  întruchipa  figura  tinereţii  con¬ 
templative  în  cel  mai  tânăr  şi  mai  iubit  ucenic  ai  lui  Iisus, 
loan  evanghelistul,  şi  figura  tinereţii  luptătoare  în  persona¬ 
litatea  dramatică  a  Apostolului  Pavel.  Primul  mărturiseşte: 
„Dumnezeu  este  iubire  şi  cel  ce  trăeşte  în  iubire  trăeşte 
în  Dumnezeu'1.  „Noi  iubim  pe  Dumnezeu,  fiindcă  El  ne-a 
iubit  cel  dintâi"  —  „şi  am  văzut  slava  lui,  slavă  ca  a  unuia 
născut  din  Tatăl"  (loan  1,  14);  al  doilea:  „După  omul  cel 
dinlăuntru  mă  bucur  de  legea  lui  Dumnezeu,  dar  văd  în 
mădulările  mele  o  altă  lege  luptându-se  împotriva  legii 
minţii  mele".  De  aici  strigătul  tulburător:  „Cine  mă  va 
izbăvi  de  trupul  morţii  acesteia  ?“  Şi  răspunsul  plin  de  gran¬ 
doare  şi  de  recunoştinţă;  „Mulţumesc  lui  Dumnezeu  prin 
Iisus  Hristos  Domnul  nostru.  Căci  legea  duhului  vieţii  în 
Hristos  Iisus  m’a  izbăvit  de  legea  păcatului  şi  o  morţii “ 
(Rom.  7,  23 — 25).  Primul  este  iubire  care  se  înalţă  ca 
aburul  spre  zările  cerului  ca  să  se  topească  în  seninătăţile 
lui;  al  doilea,  iubire  care  se  revarsă  ca  o  volbură  peste 
dureri,  peste  şovăeli,  peste  ispite,  peste  necazuri,  peste 
toate  cotiturile  vieţii,  ca  să  ajungă  să  se  odihnească  în 
marea  cea  mare  a  Dumnezeirii, 

Sibiu  (Universitate)  21  Aprilie  1945 

Dar  nu  toţi.  Vasile  cel  Mare  de  pildă,  deşi  nu  e  cu  totul  lipsit 
de  acest  cusur,  ne  oferă  un  exemplu  de  adevărat  episcop  creştin,  care 
deşi  a  sorbit  cu  lăcomie  din  toate  fântânile  păgâne  cultura  lumii  pro¬ 
fane,  nu  s'a  lăsat  influinţat  prea  mult  de  aceste  izvoare,  reţinând  din 
contactul  intim  cu  această  cultură  doar  acel  material  pe  care  îl  so¬ 
cotea  el  trebuincios  pentru  a  înţelege  şi  a  explica  mai  bine  raportul 
dintre  lumea  creştină  şi  cea  păgână.  Astfel  nu  e  de  mirare  că  a 
avut  faţă  de  scriitorii  profani  o  atitudine  atât  de  generoasă  şi  liberală 
adevăratul  filosoful  creştin  cu  suflet  egal  care  a  fost  Vasile  cel  Mare, 
ce  ştiuse  să-şi  însuşească,  să  integreze  în  fiinţa  sa  pe  filosofii  externi 
pe  care  apoi  i-a  depăşit,  astfel  că  ei  nu  mai  prezentau  o  primejdie 
pentru  el. 

Aceste  consideraţii  ne  ajută  să  înţelegem  în  ce  chip  s'a  născut 
sau,  mai  bine  zis,  a  dăinuit  subteran  acea  veche  ceartă  între  filosofie 
şi  retorică,2  ce  a  zgândărit  înainte  atâta  timp  spiritele  păgânilor,  din 
şcolile  cărora  ea  s'a  strecurat  în  Biserica  creştină.  In  acest  diferend 
dreptatea  era  de  partea  acelora  dintre  credincioşi,  care  dispreţuind 
artificiile  retoricei  şi  sofisticei,  se  consacrau  adevăratei  filosofii  cre- 


1  Urmare  dela  p.  Î44, 

2  Ifatsch,  op.  cit.  p.  82;  „Creştinismul  a  intrat  In  lumea  culturii  in  haina  unui 
profet  al  curăţeniei  sufleteşti.  £1  a  câştigat  lumea  prin  frăţeasca  şi  trainica  sa  co- 
esiune,  prin  serioasa  sa  concepţie  de  viaţă,  prin  solia  sa  mângâitoare.  Şi  de  jur 
împrejur  se  grămădea  gloata  oratorilor  tradiţionali  care  tl  îndemnau  să-şi  schimbe 
veşmântul  şi  să  vorbească  în  limba  în  care  vorbeau  ei.  Se  părea  că  astfel  el  va 
ajunge  mai  repede  şi  mai  deplin  la  biruinţă.  Dar  biruinţa  a  fost  scump  cumpărată: 
ea  l-a  costat  spontaneitatea  lui  de  mai  înainte  şi  prin  asta  progresul  lui  fu  împie¬ 
decat,  De  atunci  s'a  ivit  în  el  un  element  sofistic,  şi  pe  măsură  ce  acesta  predomina, 
in  aceeaşi  măsură  se  ivi  o  stagnare  în  progresul  creştinismului;  şi  s'a  ivit,  pentru  că 
mulţi  dintre  predicatorii  săi  trăiau  Intr’o  lume  neadevărată". 

ştîne,  ce  se  cuprindea  în  Scripturile  sfinte.  Căci  acei  ce  îndeletnicin- 
du-se  numai  cu  studiul  cărţilor  sacre,  işi  închinau  viaţa  faptelor,  po¬ 
trivit  spiritului  genuin  al  tradiţiei  creştine,  erau  oarecum  singurii  şi 
adevăraţii  creştini,  de  vreme  ce  —  ca  să  mă  slujesc  de  vorbele  lui 
Hristostom  —  trăind  în  fapte,  nu  în  vorbe,  manifestau  un  creştinism  con¬ 
form  adevăratului  său  spirit. 

Aşa  se  explică  de  ce  unii  dintre  creştini  —  cea  mai  mare  parte 
fără  să-şi  dea  seama  —  alunecând  în  mrejele  unei  sofistice  îmbră¬ 
cată  în  veşminte  creştine,  au  mers  până  acolo  încât  au  pecetluit  drept 
eretici 1  pe  Nazarei  şi  pe  Ebioniţi,  deşi  aceştia  erau  printre  cei  mai 
corecţi  ortodocşi.  Ceea  ce  a  avut  ca  urmare  că  tocmai  aceia  care  ei 
mai  de  grabă  puteau  fi  luaţi  drept  eretici,  transgresori  ai  legii,  de¬ 
oarece  ei  îngăduiseră  să  se  lase  pângăriţi  de  „necurăţeniile"  păgâ¬ 
nilor,  tocmai  unii  ca  aceştia,  zic,  cutezau  să  excludă  din  sânul  Bise¬ 
ricii  pe  observatorii  scrupuloşi  ai  adevăratelor  ei  dogme. 

Şi  nu-i  de  mirare.  Filosofii  sunt  totdeauna  aceiaşi  pretutindeni; 
şi  Nazareii  sufereau  de  acelaşi  defect  ca  şi  adevăraţii  filosofi  af  pă¬ 
gânilor,  căci  dispreţuind  contingenţele  externe,2  politice,  istorice,  lo¬ 
cale,  niciodată  şi  nicăiri  n’au  reuşit  să-şi  realizeze  ideile  sau  planurile 
preconizate.  De  aceea  nici  Piaton  n’a  putut  să  înfăptuiască  republica 
sa.  De  primejdia  aceasta  n'ar  fi  scăpat  nici  Biserica,  dacă  unii  dintre 
conducătorii  ei,  cu  o  privire  mai  limpede  asupra  viitorului,  n'ar  fi 
scos-o  din  această  încurcătură,  împiedecând  răspândirea  unor  astfel 
de  secte  pe  care  le-au  reprimat  cu  asprime.  Căci  căpeteniile  noei  Bi¬ 
serici  erau  convinşi  —  şi  pe  bună  dreptate  —  ca  Biserica  nu  va 
putea  dura,  dacă  nu  se  adaptează  împrejurărilor.2  Lucru  de  care  au 
fost  apoi  mereu  şî  sunt  şi  astăzi  conştienţi  principii  Bisericii, 

Numai  câ,  dacă  aceasta  a  fost  necesitatea  internă  ce  a  împins 
pe  episcopi  să  se  slujească  de  , .armele  păgânilor"  şi  să  recurgă  la 
eleganţele  retoricei,  ca  să  atragă  sufletele  auditorilor  depravate  de 
prea  frumos  gătitele  cuvântări  ale  sofiştilor  păgâni,  apoi  tot  ea  — 
această  necesitate  —  a  făcut  ca,  odată  ce  Părinţii  Bisericii  au  început 


1  Hatsch,  ibidem  95. 

2  Piaton,  Theetet  171  c  şi  urm. 

9  v.  Nicei  Caii.  care  cel  mai  adesea  transcrie  textual  pe  Sfinţii  Părinţi 
dar  să  fim  destul  de  pregătiţi,  când  voim  potrivit  necesităţii  momentului,  să  luptăm 
pentru  ele  [adecă  pentru  adevărurile  cărţilor  sfinte],  să  le  apărăm  şi  să  ne  împo¬ 
trivim  cu  tărie  adversarilor.  A  lovi  pe  duşman  cu  propriile  lui  arme  este  însuşirea 
omului  puternic"  (Ist  Ecles.  X  26). 

să  cuvânteze  de  pe  sf.  amvon  în  chip  artistic,  potrivit  canoanelor  reto¬ 
ricei,  în  acelaşi  timp,  cum  spune  Hatsch1  a  amuţit  şi  glasul  prorocilor. 


De  cuvântul  de  care  s'au  slujit  păgânii  ca  să  indice  dragostea  de 
înţelepciune,  s’au  folosit  şi  creştinii  şi  mai  ales  loan  Hrisostom  care, 
se  poate  spune  fără  exagerare,  a  uzat  şi  a  abuzat  de  acest  termen. 
Dar  dacă  termenii  sunt  aceiaşi,  deosebirea  între  filosofia  Gentililor 
şi  a  marelui  predicator  este  foarte  mare.  La  cei  dintâi  filosofia  în¬ 
semna  dragostea  pentru  «ştiinţa  lucrurilor  divine  şi  umane"  care 
operează  prin  raţionamente  1  şi  logică  şi  ea  constă,  ca  să  mă  servesc 
de  o  formulă  scurtă,  într'o  anume  dispoziţie  a  sufletului  spre  cercetarea 
şi  lămurirea  unor  adevăruri  de  caracter  general.  Cu  totul  altfel  e 
sensul  acestui  cuvânt  la  creştini  şi  la  discipolul  Iui  Libaniu,  la  loan, 
pentru  care  filosofia  este  mai  de  grabă  o  disciplină  morală  ce  are 
de  scop  să  educe  sufletul  astfel  ca  să-şi  dobândească  mântuirea. 
Dacă  pentru  cea  dintâi  prezintă  cea  mai  mare  importanţă  inteligenţa 
şi  agerimea  minţii,  pentru  cealaltă  —  adecă  filosofia  creştină  —  sa¬ 
gacitatea  spiritului  şi  argumentele  nu  înseamnă  nimic.  Căci  filosofic 
—  după  concepţia  religiei  creştine  —  înseamnă  virtute,  viaţă  fără 
de  pată,  mai  presus  de  orice  critică  (Otn.il.  XIX  la  Mateiu  4).  înseamnă 
umilinţă  şi  smerenie  ( Omil.  la  Mateiu  L  VII  4),  dispreţ  pentru  viaţa 
prezentă  (Omil.  XXI  la  epist.  către  Efeseni  4),  simplicitatea  împreu¬ 
nată  cu  prudenţă  (Omil.  LXII  la  Mateiu  c.  4),  înseamnă  acea  înţelep¬ 
ciune  care  cere  să  posedăm  totul  în  comun  (Omil.  XVIII  la  Mateiu  3), 
care  ne  sfâtueşte  să  ne  rugăm  pentru  duşmani  ( Omil.  XVIII  la  Mateiu 
4).  Şi  dacă  uneori  Sfântul,  de  acord  cu  Cicero,  defineşte  filosofia  ca 
o  cunoaştere  a  lucrurilor  divine  şl  umane  (Omil.  IX  la  epist.  către 

1  O.  c.  p.  82. 

*  Pentru  care  creştinii  adevăraţi  au  avut  cândva  un  aşa  de  mare  dispreţ.  V. 
Ed.  Meiyer.  Ursprung  undAnfănge  des  Christentums  III  320  şi  199:  „Gnosa  grecească 
este  filosofia,  cunoaşterea  adevărului  cu  ajutorul  mintii  ş colite  logic,  care  cercetează 
sever  conţinutul  şi  probabilitatea  tuturor  noţiunilor  şi  concepţiilor  ce  i  se  oferă, . . , 
Gnoza  orientală  (adecă  creştină)  este,  dimpotrivă,  de  caracter  supranatural,  revelată 
de  către  divinitate  printr'un  act  de  grafie  omului  rătăcitor  ce  zadarnic  îşi  caută  drumul 
mântuirii...  nu  mintea  este  elementul  hotărâtor,  căci  ea  ne  duce  pe  drumuri  greşite, 
lipsite  de  nădejde,  neputând  niciodată  să  ne  călăuzească  spre  adevărata  cunoaştere, 
V,  şi  omil  III  la  epist.  către  Rom.  a  lui  Hrisost,  (Patrol.  gr.  LX  414):  „Dacă  înţelepţii 
păgâni  nu  şi-ar  fi  pus  toată  nădejdea  in  raţionamente,  silogisme  şi  sofisme,  n’ar  fi 
ajuns  la  nişte  dogme  atât  de  ridicule". 

Coloseni,  3),  aceasta  nu  e  altceva  decât  un  lapsus  memoriae  sau  în¬ 
toarcere  Involuntară  la  părerea  celor  vechi.  Ceea  ce  ne  îndreptăţeşte 
să  credem  că  la  el  o  astfel  de  definiţie,  întrebuinţată  odată  în  treacăt, 
nu  a  fost  decât  o  floare  retorică  ce  nu  exprima  adevărata  lui  pă¬ 
rere,  de  vreme  ce,  precum  am  văzut,  vestilul  arhiepiscop  era  convins 
că  adevărata  filosofie  se  reduce  doar  la  o  disciplină  etică. 

Filosofia  „etnicilor",1  după  părerea  Părinţilor  Bisericii  şi  mai 
ales  a  lui  Hrisos,,  consta  din  trufie,  dintr’o  şubredă  ştiinţă  omenească, 
lucra  cu  raţionamente  2  şi  demonstraţii,  era  ineficace,  gătită  cu  dre¬ 
suri  mincinoase  şi  plină  de  prefăcătorii,  era  neclară  şi  schimbătoare  ; 3 
a  creştinilor,  dimpotrivă,  consta  din  umilinţă  şl  ignoranţă,  lucra 
prin  harul  lui  Dumnezeu,  era  foarte  eficace,  primitivă  şi  aspră, 
dar  limpede  şi  desluşită  şi  totodată  şi  neschimbătoare,  la  îndemâna 
oricui  *  şi  mai  cu  seamă  a  celor  sărmani ;  apoi  cea  dintâi  era,  ca  să 
zic  aşa,  aristocratică,  accesibilă  numai  la  puţini  oameni,  cărturarilor. 

(Va  urma) 


’  Care  după  unii  (Hermias,  Decăderea  filos.  pag,  c.  I)  se  pare  că  şi-a  luat  În¬ 
ceputul  dela  răsmiriţa  îngerilor  (adică  dela  diavolul).  V.  şi  Clem,  Alex.  care  com¬ 
bate  această  părere  (Strom.  VI  8). 

2  Omil.  LXIII  la  Ioan  „De  ce,  rogu-vă,  păgânii  n'au  putut  descoperi  nimic? 
Nu  cunoşteau  ei  toată  iilosofia  „din  afară"?  Nu  oare  pentru  motivul  că  ei  —  pă¬ 
gânii  —  se  lăsau  conduşi  de  raţionamente,  iar  aceştia  [creştinii]  numai  de  credinţă?" 

3  Aceasta  era  obiecfia  pe  care  cei  mai  mulţi  dintre  Părinţii  Bis.  o  aduceau 
filosofiei  păgâne :  „Căci  scrierile  lor  —  zice  Iustin  —  nu  au  putut  furniza  creştinilor 
decât  documente  ale  propriilor  lor  [Grecilor]  neînţelegeri"  (îndemn  către  Greci  8]. 

4  Hris.  Omil.  LXVI  la  Ioan  —  Patr.  gr.  LIX  370  —  :  „Ceea  ce  la  noi  ştie  orice 
văduvă,  Pitagora  ignora  cu  desăvârşire". 


MIŞCAREA  LITERARĂ 

Mitropolitul  Andreiu  Şaguna :  PREDICI,  cu  un  studiu  introductiv 
de  Preotul  Florea  Mareşanu.  (Colecţia  „Cărţile  Vieţii").  Cluj,  Editura 
Episcopiei  ortodoxe  române  1945,  p.  CX+219. 

Providenţialul  Mitropolit  Andreiu  baron  de  Şaguna  a  păstorit 
poporul  dreptcredincios  ai  Transilvaniei  timp  de  27  de  ani  (1846 — 1873) 
încheiaţi,  vreme  în  care  „a  pus  în  lucrare  reînvierea  diecezei  tran¬ 
silvane  aşa  ca  să  corăspundă  trebuinţei  bisericei,  mântuirii  poporului  şi 
spiritului  timpului “  după  cum  şi-a  luat  angajamentul  în  faţa  lui  Dum¬ 
nezeu  şi  a  oamenilor  în  catedrala  din  Carloviţ,  la  Dumineca  Tomii 
(18  Aprilie)  1848.  Tatăl  cel  ceresc,  care  l-a  trimis  să  păstorească,  i-a 
dat  puteri  şi  răgaz  ca  în  cei  27  ani  să-şi  poată  împlini  legământul 
făcut,  de-a  lucra  pentru  „trebuinţele  bisericii"  ca  organizator,  pentru 
„mântuirea  poporului"  ca  preot  şi  în  „spiritul  timpului"  ca  un  iscusit 
diplomat  şi  cărmuitor  de  norod. 

In  ipostasele  acestea  a  dominat,  cu  uriaşa  sa  personalitate,  toate 
evenimentele  hotărîtoare  ale  vieţii  Românilor  transilvăneni. 

Mulţi  cercetători  şi  biografi  au  prins  in  slove  o  lăture  sau  alta 
a  marelui  Şaguna,  dar  totuşi  fragmentul  de  istorie  şaguniană  nu  este 
epuisat  până  acum. 

Se  împlinesc  la  29  Iunie  a.  c.  72  de  ani  dela  moartea  Mitropo¬ 
litului  Şaguna  şi  iată  că  după  aproape  trei  sferturi  de  veac,  preocu¬ 
pările  în  jurul  personalităţii  sale  sunt  tot  atât  de  proaspete  ca  şi  la 
început.  Românii  din  Transilvania  —  cler  şi  popor  • —  sorb  şi  azi 
puteri  noui  din  apa  întremătoare  a  spiritului  şagunian,  urmându-1 
şi  mai  ales  întregindu-i  lăsămânlul  printr'o  largă  concepţie  de  înfrăţire 
a  clerului  cu  poporul,  cari  trudesc  deopotrivă  spre  binele  obştesc. 

Marele  Şaguna  a  spus  odată  că:  „Bucuriile  poporului  meu  sânt 
bucuriile  mele  şi  durerile  lui  sânt  durerile  mele".  Acelaş  ataşament 
şi  întrepătrundere  cu  necazurile  poporului  stăruieşte  încă  şi  azi,  şi  va 
stărui  mereu,  în  sufletul  marilor  noştri  arhierei  ardeleni. 

întâiul  plinitor  al  lăsământului  şagunian,  I.  P,  Sf,  Sa  Mitropo¬ 
litul  Nicolae  al  Ardealului,  a  făcut  ocazional  aceeaşi  mărturisire : 
„In  ce  mă  priveşte,  sunt  gata  să  intru  cu  poporul  credincios  al  meu, 
dacă  aşa  va  fi  hotărît  din  partea  lui  Dumnezeu,  şi  în  noaptea  cea 
mai  apăsătoare  a  suferinţei"  (Mitropolitul  Nicolae:  Mântueşte  Doamne 
poporul  Tău,  p,  51).  Aceasta  este  o  mărturisire  care  defineşte  în  chip 
lămurit  caracterul  de  căpetenie  al  Bisericii  noastre  :  „Biserică  a  po~ 

porului",  ai  cărei  ierarhi  stau  alăturea  de  popor  şi  la  bine  şi  la  rău, 
neabătându-se  dela  linia  şaguniană. 

Linia  populară  trasată  de  Mitropolitul  Şaguna  a  fost  şi  călăuza 
luminatului  vlădică  Nicolae  Colan  al  Clujului,  păstrătorul  de  legi  şi 
datini  de  dincolo  de  Feleac,  ori  de  câte  ori  se  găsea  cu  poporul  în 
grele  încercări.  P,  Sf.  Nicolae  a  dat  povaţă  şi  vrednicului  preot  FI. 
M.  de-a  se  ocupa  cu  una  dintre  laturile  marelui  Mitropolit  Şaguna, 
care  n’a  fost  reliefată  până  acum:  Şaguna  ca  predicator. 

Cunoşteam  de  mai  ’nainte  gustul  şi  priceperea  Păr.  FI.  M.  în 
cercetarea  „vechilor  cazanii".  Ştiam  şi  aceea  că  după  ce  a  dat  la  lu¬ 
mină  lucrarea  despre  „Cazania  lui  Varlaam",  pe  care  am  increstat-o 
la  acest  loc,  se  ocupa  cu  gândul  să  publice  şi  studiul  despre  Şaguna. 
Iată  că  avem  acum  rodul  ostenelilor  sale. 

Privită  în  ansamblu,  lucrarea  aceasta  vădeşte  iscusinţa,  fineţea 
şi  pasiunea  de  cercetător  a  autorului.  Păr.  FI.  M.  este  cu  adevărat 
un  îndrăgostit  al  cercetărilor  a  tot  ce  este  românesc  şi  pe  înţeles 
obştesc.  Şi  scoate  lucruri  minunate  de  sub  spuza  trecutului  nostru. 
In  setea  sa  de  harnic  lucrător,  refuză  totdeauna  a  sorbi  apa  sălcie 
a  pârâiaşelor  ce  vin  cu  vremurile.  Intorcându-se  tocmai  la  isvor,  îl 
descopere,  îl  curăţă  şi  bea ;  ia  documentul,  îl  descifrează,  îi  numără 
filele  şi  scrie.  Scrie  într'o  limbă  cu  mireasmă  de  tămâie.  Ca  să  ilustrăm 
cât  de  stăruitor  a  fost  şi  la  cercetarea  predicilor  Iui  Şaguna,  ajunge 
să  pomenim  că  la  p.  82  din  studiul  de  faţă,  ne  arată  câte  locuri  a  în¬ 
trebuinţat  Şaguna  din  Sf.  Scriptură  în  cele  29  de  predici  ale  sale. 

Lucrarea  cuprinde  2  părţi  mari : 

1.  Studiul  introductiv  despre  predicile  lui  Şaguna,  cu  textul  celor 
trei  predici  duminicale  plus  cea  de  instalare ;  şi  2.  Textul  celor  26 
predici  la  sărbătorile  de  peste  an, 

1.  In  partea  introductivă  înregistrează  lucrul  biografilor  harnici 
şi  luminaţi  cari  au  reliefat  fie  o  lăture,  fie  alta,  a  marelui  Mitropolit 
Şaguna.  Constată  apoi  că  dintre  ostenitorii  de  până  acum,  nici  unul 
nu  s'a  oprit  exclusiv  asupra  grijii  primordiale  pe  care  a  avut- o  Şa¬ 
guna  de- a  lumina  poporul  şi  de-a  sfătui  preoţimea  să  predice.  Şaguna 
a  fost  tot  atât  de  mare  preot,  ca  şi  organizator. 

Studiul  introductiv  are  trei  capitole : 

Cap.  I,  Situaţia  predicii  în  Transilvania  înainte  de  Şaguna.  în 
care  face  o  scurtă  privire  asupra  predicilor  româneşti  din  Transil¬ 
vania  până  la  Şaguna,  pentru  ca  în  capitolele  cari  urmează  să  ne 
arate  in  ce  chip  a  ştiut  el  să  dea  avânt  predicii. 

Cap.  II.  Ce  a  făcut  Şaguna  pe  tărâmul  predicei  din  Ardeal.  Marele 
arhiereu,  sporind  cursul  clerical  din  Sibiu  dela  6  luni  la  un  an,  stă- 
ruieşte  prin  dese  epistole  circulare  ca  preoţii  să  nu  rupă  legătura 
cu  cartea  şi  să  înveţe  poporul  prin  predici.  Â  dat  poruncă  preoţilor 
să-şi  scrie  predicile  şi  să  i  le  trimită  la  Sibiu,  lucru  care  s'a  şi  făcut 

în  bună  parte.  Unele  din  aceste  predici  se  găsesc  în  arhiva  Consiliului 
arhiepiscopesc  din  Sibiu. 

Cu  exemplu  a  premers  mai  întâi  însuşi  arhiereul.  A  predicat 
mult  şi  s'a  îngrijit  să  pună  în  mâna  preotimii  şi  a  poporului  cu  dra¬ 
goste  de  carte,  predici  scrise  şi  tipărite.  Astfel  retipăreşte  la  Sibiu, 
în  1855,  „Chiriacodromionul”  lui  Nichifor  Teotoche,  dar  adaugă  la 
sfârşit  şi  cele  26  predici  ale  sale.  Din  aceste  predici  tipăreşte  4  şi 
în  1,  germană.  La  1857  retipăreşte  tot  în  Sibiu,  „Tâlcuiala  Evan¬ 
gheliilor"  după  edifia  dela  Buda  (1835),  ca  să  folosească  preoţilor  ca 
isvor  omiletic. 

Capitolul  acesta  autorul  îl  încheie  cu  textul  celor  3  predici  du¬ 
minicale:  La  Dumineca  21  după  Rusalii,  33  după  Rusalii  şi  la  a  Va¬ 
meşului  şi  fariseului,  plus  predica  de  instalare. 

Şaguna  supraveghiază  apoi  pas  cu  pas  progresul  preoţilor  pe 
teren  omiletic.  Constatând  ocazional  că  unii  preoţi  nu  prea  fac 
treabă  în  laturea  aceasta,  trimisese  la  1857  o  circulară  foarte  hotă- 
rîtă,  arătându-şi  mâhnirea  că  nu  toţi  preoţii  şi-au  procurat  Chiria¬ 
codromionul  şl  nu  toţi  citesc  Cazania  în  biserici.  Şi  zice :  „Pe  cei  le¬ 
neşi  şi  neascultători  îi  voiu  arăta  prin  circular  întregei  Eparchii  şi 
li  voiu  lipsi  de  parohie  ca  pe  nişte  nedestoinici  de-a  mai  păstori  po¬ 
porul  lui  Dumnezeu", 

Cap.  III.  fsvoarele,  fondul,  forma  şi  stilul  predicilor  fui  Şaguna. 
Acest  capitol  este  coroana  studiului  păr.  FI.  M.  Aici  ne  prezintă  cu 
adevărat  pe  marele  Şaguna  în  chip  de  orator  şi  iscusit  mânuitor  de 
condei  şi  stil. 

Predicile  lui  Şaguna  sunt  biblice,  in  majoritate  hristocentrice. 
Nu  face  o  morală  de  gazetă,  ci  aşează  ca  fond  pe  Hristos  în  mijlocul 
vieţii  credincioşilor  săi. 

Forma  este  cea  a  predicii  tematice,  „Fiecare  predică  desvoitâ 
o  temă,  o  sprijlneşte  pe  temeiuri  scripturistice  şi  se  încheie  cu  îndru¬ 
mări  practice"  (p.  100). 

Stilul  este  cel  al  vechilor  cazanii.  Ferindu-se  de  curentul  ci- 
parianist,  ne  dă  „o  fericită  îngemănare  a  graiului  bisericesc  cu  cel 
poporal"  (p.  101), 

Păr.  FL  M.  îşi  încheie  studiul  introductiv  astfel  i  „Cel  ce  va 
ispiti  una  câte  una  predicile  lui  Şaguna,  va  vedea  cum  din  luminata 
lor  înţelepciune,  din  părinteasca  lor  povaţă,  din  limpezimea,  din  căl¬ 
dura,  din  temeiurile,  din  bogăţia  şi  din  frumuseţea  lor  apare  şi  se 
înalţă  un  alt  Şaguna :  preotul,  propovăduitorul,  aposto’ul,  tot  aşa  de 
mare  ca  Şaguna  cârmuitorul,  organizatorul  şi  creatorul  de  aşeză¬ 
minte"  (p.  102). 

In  partea  a  doua  a  cărţii  ne  dă  textul  celor  26  predici  la  sărbă¬ 
torile  de  peste  an. 

Păr.  Fi,  M.  a  făcut  bun  lucru,  îndoit  de  bun.  întâi,  pentru  că  a 

retipărit  predicile  lui  Şaguna,  şi  apoi  a  făcut  cunoscută  laturea  pre- 
dicatorială  a  marelui  arhiereu. 


Dacă  Şaguna  a  stăruit  atât  de  mult  pentru  înzestrarea  bisericilor 
cu  cărţi  de  predici,  noi,  cari  suntem  călăuziţi  de  spiritul  lui,  nu  vom 
osteni  nici  odată  să  recomandăm  fraţilor  preoţi  procurarea  acestui  fa¬ 
gure  omiletic!  Predicile  lui  Şaguna. 

Preot  NICODIM  BELEA 


I.  Lupaş,  membru  al  Academiei  Române  :  DOI  PRECURSORI 
AI  LUI  HORIA  IN  AUDIENŢĂ  LA  CURTEA  ÎMPĂRĂTEASCĂ 
DIN  V1ENA.  Analele  Academiei  Române.  Memoriile  Secţiunii  istorice. 
Seria  III,  Tomul  XXVI,  Mem.  14.  Bucureşti,  Monitorul  Oficial  şi 
Imprimeriile  Statului.  Imprimeria  Naţională  1944,  p.  92+8  planşe. 
Preţul  Lei  250. — 

Prin  studiul  de  faţă,  care  este  o  comunicare  făcută  în  şedinţa 
publică  a  Academiei  Române  din  29  Oct.  1943,  Păr.  Prof.  univ.  I. 
Lupaş  aduce  preţioase  lămuriri  cu  privire  Ia  frământările  religioase 
din  veacul  XVIII  în  Transilvania. 

In  urma  unor  minuţioase  cercetări  ştiinţifice  în  arhiva  Cance¬ 
lariei  aulice  transilvane  din  Viena,  autorul  a  descoperit  un  proces- 
verbal  redactat  în  limba  germană,  în  zilele  de  14  şi  15  Aprilie  1752, 
cu  prilejul  unei  anchete  ordonate  la  Curtea  împărătească.  Acest  proces- 
verbal  desvăluie  adevărul  că,  cu  trei  decenii  înainte  de  înfăţişarea 
aprigului  luptător  naţional  Horia  la  Curtea  din  Viena,  fuseseră  pri¬ 
miţi  aici  în  audienţă  alţi  doi  reprezentanţi  ai  ţărănimii  ardelene,  de 
astă  dată  pentru  apărarea  dreptei  lor  credinţe :  ţăranul  Oprea  Mi- 
clăuş  din  Sălişte  şi  preotul-ţăran  Moise  Măcenic  din  Sibiel. 

Se  ştie  în  ce  împrejurări  s'a  întâmplat  sdruncinarea  unităţii  re¬ 
ligioase  a  Românilor  ardeleni  prin  ruşinosul  act  dela  1700.  S'au  unit 
abia  o  mână  de  preoţi  şi  protopopi,  poporul  rămânând  curat  şi  ne¬ 
clintit  în  legea  strămoşească.  Când  a  început  să  se  desmeticească  şi 
să  afle  dedesubturile  vicleniei  iezuito-habsburgice  şi  atitudinea  preo¬ 
ţilor  „slabi  de  înger",  poporul  a  reacţionat  aşa  cum  se  ştie :  demn, 
hotărît,  ţinând  dârz  la  dreapta  credinţă  şi  cerând  insistent  „preoţi 
curaţi"  —  adică  neuniţi  cu  Roma  papală. 

Din  toate  informaţiile  şi  actele  oficiale  câte  s'au  păstrat  cu  pri¬ 
vire  la  acesie  frământări  religioase  din  Transilvania,  se  evidenţiază 
in  mod  deosebit  personalitatea  ţăranului  săliştean  Oprea  Miclăuş,  „du¬ 
de  neşovăitoare  îndrăsneală  şi  energie  sufletească,  pe  care  nicio  ame¬ 
ninţare  şi  n'cio  primejdie  nu  a  putut  să-l  clatine  din  hotărîrea  lui  de- 
luptă  şi  de  jertfă  pentru  apărarea  credinţei  şi  pentru  biruinţa  drep¬ 
tăţii"  (p.  9).  întrebat  la  Viena  de  către  anchetatorul  oficial  :  ce  l-a 
îndemnat  să  vină  la  Curte  in  numele  poporului,  care  înainte  cu  40  ani  a 
primit  unirea  cu  Roma,  iar  acum  nu  o  mai  poate  părăsi  fără  călcare- 

de  jurământ,  el  răspunde  cu  o  claritate  şi  indrăsneaiă  uimitoare, 
„Noi  recunoaştem  că  este  păcat  mare  să-ţl  părăseşti  credinţa;  dar 
noi  nu  am  fost  niciodată  uniţi,  aşa  dar  nici  nu  părăsim  unirea,  ci 
rămânem  numai  în  vechea  noastră  credinţă ;  căci  oricât  s'ar  părea  că 
am  fi  fost  uniţi,  totuşi  aievea  lucrul  stă  cu  totul  altfel,  căci  numai 
preoţii  noştri  sau  arătat  ca  şi  cum  ei  ar  fi  uniţi  şi  au  jurat  de  o 
parte  că  ei  ar  fi  primit  legea  nemţească,  adecă  unirea,  iar  de  altă 
parte  faţă  de  noi  se  legau  pe  ce  aveau  mai  scump  şi  se  jurau  în 
tot  chipul,  că  ei  numai  de  silă  s’au  arătat  faţă  de  domni,  ca  şi  cum 
ar  fi  uniţi,  dar  că  aievea  nu  ar  fi  fost,  ci  ar  fi  rămas  statornici  în 
vechea  credinţă  şi  că  jurământul,  p 7  care  ei  l-au  făcut  de  silă,  nu 
ar  avea  nici  o  tărie.  Aceasta  este  acum  pricina  de  căpetenie,  că  noi 
pe  astfel  de  înşelători  nu  vrem  să-i  mai  suferim,  nici  să-i  mai  avem 
ca  preoţi  ai  noştri,  ci  poftim  astfel  de  preoţi  cari  joarâ  numai  într'un 
fel,  nu  în  două  feluri"  (p.  13 — 14).  Mai  departe,  el  cere  insistent 
„sau  episcop  de  legea  noastră,  sau  drum  slobod  să  plecăm  din  ţară". 

Această  îndrăzneaţă  mărturisire  a  fost  însă  scump  plătită,  căci 
Oprea  Miclăuş  şi-a  găsit  sfârşitul  între  fioroasele  ziduri  ale  temniţei 
din  Kufstein,  după  peste  30  ani  de  chinuri. 

A!  doilea  precursor  al  lui  Horia  în  privinţa  audienţei  la  Curtea 
din  Viena  a  fost  preotul  Moise  Măcenic  din  Sibiel.  Tulburaţi  de  cele 
aflate  despre  preoţii  lor,  cari  s'au  unit  cu  Roma  fără  ca  ei  să  ştie 
ceva,  ţăranii  din  Sibiel  au  rugat  pe  Moise  Măcenic,  „om  cu  bună 
cunoştinţă  de  carte  şi  cu  tragere  de  inimă  pentru  cele  sfinte",  să 
plece  în  Ţara  Românească  şi  să  se  hirotonească  acolo  preot,  pentru 
a  avea  şi  ei  „preot  curat".  Hirotonit  de  către  Mitropolitul  Neofit  în 
anul  1746,  la  Mitropolia  din  Bucureşti,  Moise  Măcenic  s'a  întors  în 
Sibiel,  unde  a  fost  întâmpinat  cu  bucurie  şl  cu  toată  încrederea  de  către 
săteni,  cărora  a  început  să  Ie  facă  slujbe  şi  toate  cele  duhovniceşti 
în  vechea  credinţă  strămoşească.  Prinzând  însă  de  veste  vicarul  Petru 
Aron  dela  Blaj  că  din  biserica  din  Sibiel  fuseseră  alungaţi  preoţii 
uniţi  trimişi  de  stăpânire  şi  acum  slujeşte  Moise  Măcenic,  acesta  a 
fost  arestat  numai  decât  şi  aruncat  in  temniţa  din  Sibiu,  unde  a. pă¬ 
timit  17  luni.  Scos  din  închisoare,  s’au  făcut  viclene  presiuni  asupra 
lui  promiţându-i-se  că  va  primi  din  nou  dreptul  să  slujească  dacă 
va  face  şi  el  jurământul  pe  care-i  fac  toţi  preoţii  uniţi,  cei  ocrotiţi 
de  milostivirea  Crăiesei  din  Viena.  Admirabilul  său  răspuns  se  află 
menţionat  în  procesul-verbal  din  14  şi  15  Aprilie  1752.  El  spune  în 
cuvinte  răspicate  şi  îndrăsneţe  că  „nicio  putere  din  lume  nu  va  fi  în 
stare  a-1  îndupleca  să  facă  vreun  jurământ  deosebit  de  acela,  pe  care 
îl  făcuse  la  1746  în  faţa  lui  Dumnezeu  şi  a  Mitropolitului  Neofit  din 
Bcureşti", 

Aici,  autorul  lucrării  de  faţă  face  o  frumoasă  şi  justă  remarcă  t 
„Ce  bine  ar  fi  fost  dacă  şi  vlădica  Atanasie  Angliei  ar  fi  avut  în 
Aprilie  1701  tăria  sufletească  a  smeritului  ţâran-preot  Moise  Măcenic 
din  Sibiel  şi  aducându-şi  aminte,  ca  acesta,  de  jurământul  făcut  la 

Mitropolia  din  Bucureşti,  înaintea  lui  Dumnezeu,  a  patriarhului  Do- 
softeiu  al  Ierusalimului  şi  a  mitropolitului  Teodosie  Veştemeanul,  că 
va  apăra  în  tot  cursul  păstoririi  sale  ortodoxia,  ar  fi  putut  lua  ho- 
tărîrea  bărbătească  să  respingă  Jurământul  ce  i  s’a  cerut  atunci  din 
partea  împăratului.  De  câte  sfâşieri  şi  frământări  dureroase  ar  fi 
rămas,  în  cazul  acesta,  scutit  neamul  românesc  din  Ţara  transilvană ! 
Şi  atunci  şi  mai  târziu"  (p.  22). 

Nu  mult  după  refuzarea  jurământului  ce  i  s'a  cerut,  Moise  Mă- 
cenic  a  ajuns  şi  el,  alături  de  neînfricatul  luptător  săliştean  Oprea 
Miclăuş,  în  întunerecul  temniţei  dela  Kufstein.  Zadarnice  au  fost  toate 
intervenţiile  ţăranilor  la  tronul  milostivirii  (Gnadenthron)  pentru  eli¬ 
berarea  lor,  căci  după  multe  suferinţe,  cei  doi  precursori  ai  lui  Horia, 
împreună  cu  alţi  mucenici  ai  ortodoxiei,  şi-au  găsit  moartea  între 
zidurile  fioroasei  fortăreţe  tiroleze. 

Rezistenţa  Românilor  ardeleni  în  această  privinţă  este  pildui¬ 
toare  şi  a  ajuns  să  fie  cunoscută  şi  preţuită  în  toată  Europa.  Astfel 
profesorul  universitar  R.  W.  Seton-Watson  din  Londra,  scrie  cu 
drept  cuvânt  că  „turma  ortodoxă  a  fost  lăsată  fără  episcop  şi  într'o 
lipsă  totală  de  preoţi ;  aceasta  a  fost  într'adevăr  una  din  principalele 
cauze  a  inferiorităţii  Românilor  din  veacul  al  XlX-lea.  Dar  ei  au  re¬ 
zistat  cu  dârzenie  tuturor  condiţiunilor  defavorabile  şi  au  dovedit  o 
uimitoare  virilitate  şi  tenacitate  a  sentimentului  naţional,  fără  egal  tn 
Europa 

Lucrarea  de  faţă  a  Păr,  Prof.  I.  L.  este  urmată  de  23  „anexe", 
cari  cuprind  textele  unor  interesante  documente  contimporane  dintre 
anii  1744 — 1784,  cu  privire  la  luptele  religioase  ale  Românilor  arde¬ 
leni.  Actele  sunt  redactate  în  limba  latină,  română,  germană  şi  ma¬ 
ghiară.  Cartea  se  încheie  cu  „Protocolul  de  investigaţiune  contra  că¬ 
lugărului  Visarion",  în  facsimil. 

Greutatea  studiului  şi  valoarea  documentelor  prezentate  aici  de 
către  eminentul  dascăl  de  istorie  naţională,  precum  şi  numele  Pro¬ 
fesorului  Lupaş,  care  a  trecut  de  mult  dincolo  de  graniţele  Ţării 
noastre,  ne  dispensează  de  a  mai  recomanda  ispitirea  cărţii. 

MINODORA  BELEA 

CARE  ESTE  ADEVĂRUL  ASUPRA  BISERICII  DIN  RUSIA  ? 
Documente  semnate  de  I.  P.  Sf.  Patriarh  Nicodim  al  României,  I,  P, 
Sf.  Patriarh  Alexie  al  Rusiei,  I.  P.  Sf.  Mitropolit  Nicolae  al  Kievului 
şi  Galiţiei  şi  Prof.  univ.  Dr.  Nicolae  Popescu  -  Prahova.  Bucureşti, 
Editura  ziarului  „Crainicul  nostru"  1944,  p.  32.  Preţul  Lei  50,— 

Patru  mărturii  de  prestigiu  soulberă  îndoielile  ce  existau  în  pri¬ 
vinţa  situaţiei  reale  a  Bisericii  din  Rusia.  îndoielile  acestea,  s'o  spunem 
făţiş,  proveniau  din  necunoaşterea  problemei.  Pescuitorii  în  apă  tul¬ 
bure  au  exploatat  lipsa  de  informaţiuni  exacte  privitoare  la  stările 
bisericeşti  din  URSS  pentru  a  semăna  germenii  neîncrederii  în  co¬ 
rectitudinea  raporturilor  dintre  statul  sovietic  şi  instituţia  sfântă. 

Participarea  Bisericii  ruseşti  la  purtarea  sarcinilor  răsboiului 
victorios  de  apărare  a  patriei  a  fost  sinceră  şi  loială,  fapt  pentru 
care  conducerea  de  stat  sovietică  i-a  exprimat  toată  gratitudinea  eL 

Astăzi,  spre  deosebire  de  era  {ar istă,  Biserica  rusească  este 
alăturea  de  popor.  Răposatul  profesor  universitar  Dr.  N.  Popescu- 
Prahova,  în  prefaţa  ce-a  scris-o  pentru  această  broşură  de  documen¬ 
tare,  spune  printre  alte:  „Din  citirea  prezentei  lucrări  reiese  în  chip 
evident  că  Bisericile  se  bucură  în  Rusia  sovietică  de  libertăţile  ne¬ 
cesare  existenţei  lor  şi  că  dacă  au  avut  loc  unele  sancţiuni  împotriva 
clericilor  eie  au  fost  pronunţate  din  considerente  de  natură  politică, 
împotriva  acelora  cari  luptau  contra  noului  regim  politic  şi  social, 
iar  nu  din  motive  religioase"  (p.  4).  GR.  T,  M. 

BIBLIOTECA  „CHEMĂRI  CĂTRE  TINERET".  Cu  binecuvân¬ 
tarea  şi  sprijinul  efectiv  al  I.  P.  Sf.  Mitropolit  Nicolae  al  Ardealului, 
talentatul  nostru  colaborator  Păr.  Diacon  Nicolae  Mladin,  profesor  de 
Teologie  morală  şi  Mistică  la  Academia  teologică  „Andreiană",  a 
pornit  la  drum,  acum  un  an,  biblioteca  Intitulată  Chemări  către  tineret. 

In  ciclurile  de  conferinţe  organizate  la  Universitatea  Ardealului 
de  FORS-ul  sibian,  Păr.  N.  M,  a  adus  de  fiecare  dată  contribuţiuni 
pe  cât  de  limpezi  şi  într'aripate,  pe-atât  de  substanţiale,  la  îndru¬ 
marea  tineretului  nostru  şcolar  spre  zările  unei  vieţi  creştineşti.  Trei 
dintre  aceste  contribuţiuni,  apărute  în  paginile  revistei  noastre,  au 
fost  reproduse  în  broşură  şi  înglobate  în  biblioteca  amintită. 

Cititorii  noştri  le  cunosc  conţinutul. 

In  reproducere,  ele  se  recomandă  mai  ales  atenţiunii  profeso¬ 
rilor  de  Religie  şi  diriginţilor  de  clase.  Subiecte  ca  Tinereţe  şi  în¬ 
viere,  Martirii  Ortodoxiei  şi  Tineretul  şi  Rugăciunea  —  căci  acestea 
formează  primele  trei  piese  ale  bibliotecii  în  chestiune  —  reprezintă 
cele  mai  utile  premii  ce  pot  fi  acordate  şcolarilor  sârguincioşi. 

Comande,  la  Consiliui  arhîepiscopesc  ort.  rom.  din  Sibiu  (str. 
Mitropoliei  45).  GR,  T,  M, 

VIZITA  DELEGAŢIEI  BISERICII  RUSE  IN  ROMÂNIA.  M’am 
simţit  copleşit  de  o  îndreptăţită  bucurie  —  şl  cu  mine,  cred,  toată 
suflarea  românească  —  când  am  aflat  că  la  Moscova  s'a  ţinut  con¬ 
gresul  pentru  alegerea  Patriarhului  Rusiei  ortodoxe.  I.  P.  Sf.  Sa  Pa¬ 
triarhul  Nicodim  al  României  a  fost  reprezentat  printr’o  delegaţie 
de  înalţi  clerici,  în  frunte  cu  P.  Sf.  Iosif  Gafton,  episcopul  Argeşului, 
Pr,  Constantin  Burducea,  preşedintele  UPDR  şi  Pr.  I.  Petrescu-Vi- 
sarion. 

Acest  moment  a  fost  şi  este  considerat  cu  mult  mai  mult  decât 
un  simplu  fapt  divers.  El  este  —  am  putea  spune  —  un  eveniment 
epocal  în  evoluţia  istorică  spirituală  a  poporului  rusesc.  însemnă¬ 
tatea  lui  constă  mai  ales  în  faptul  că  a  spulberat  incertitudinea  în 
care  eram  constrânşi  să  plutim  cu  privire  la  situaţia  Bisericii  din 
Rusia. 

Sâmbătă  12  Mai  a.  c.  a  sosit  cu  avionul  în  Bucureşti,  o  dele¬ 
gaţie  din  partea  Prea  Fericitului  Patriarh  Alexie  al  Moscovei  şi  al 
întregii  Biserici  ruse,  formată  din  P.  Sf.  Episcop  Ieronim  al  Chişi- 
năului  şi  Moldaviei,  Protoiereul  Moscovei  Alexandru  Smirnov  şi 
Preotul  Mihail  Zernov. 

Cu  ceremonialul  cuvenit,  delegaţia  Bisericii  ruse,  a  fost  primită 
Duminecă  13  Mai,  la  orele  9  ’/2  a.  m.,  de  I.  P.  Sf.  Patriarh  Nicodim, 
în  Palatul  patriarhal.  Din  partea  Prea  Fericitului  Patriarh  Alexie  al 
Moscovei  şi  a  toată  Rusia,  delegaţia  a  prezentat  I.  P.  Sf.  Patriarh 
Nicodim  o  scrisoare,  în  cuprinsul  căreia  se  pot  descifra  diferite  pro¬ 
bleme  bisericeşti,  care  au  menirea  de  a  afla  cele  mai  optime  mijloace 
pentru  o  cât  mai  strânsă  legătură  între  bisericile  şl  între  popoarele  român 
şi  rus.  Aceeaşi  delegaţie  a  înmânat  I.  P.  Sf.  Patriarh  Nicodim  darul 
Prea  Fericitului  Patriarh  Alexie,  constând  într’o  minunată  icoană  au¬ 
rită  a  Sfântului  Ierarh  Nicolae  şi  din  câteva  cărţi  despre  biserica  şi 
Palatul  ierarhia  rusă. 

In  aceeaşi  zi,  la  orele  10,  delegaţia  a  fost  condusă  de  I,  P.  Sf. 
Patriarh  Nicodim,  împreună  cu  toată  suita,  în  catedrala  Sf.  Patriarhii, 
asistând  la  oficierea  sf.  Liturghii,  şi  apoi  la  o  agapă  frăţească  în 
Palatul  patriarhal. 

In  ziua  următoare,  în  cadrul  unei  şedinţe  prezidată  de  I.  P.  Sf. 
Patriarh,  s’au  desbătut  şi  rezolvit  intr’o  atmosferă  de  prietenie  pro¬ 
blemele  cuprinse  în  scrisoarea  Prea  Fericitului  Patriarh  Alexie. 

Nu  mult  după  terminarea  conferinţei,  în  aceeaşi  zi,  oaspeţii  ruşi 
au  fost  conduşi  de  I.  P.  Sf.  Patriarh,  împreună  cu  însoţitorii  perma- 


2Î4 


■2  £  VIST A  TEOLOGICA 


nenţi  ai  delegaţiei  Bisericii  ortodoxe  ruse,  precum  şi  împreună  cu  mi¬ 
nistrul  cultelor  P.  C.  preot  C,  Burducea,  la  mănăstirea  Cernica,  precum 
şi  la  orfelinatul  Orfanilor  de  răsboiu.  După  vizitarea  acestora,  soborul 
mănăstirii  a  oferit  o  masă  în  cinstea  oaspeţilor  ruşi,  către  seară  fiind 
conduşi  la  Bucureşti. 

Cu  binecuvântarea  I.  P.  Sf.  Patriarh  Nicodim,  Marţi  15  crt.,  în 
prezenţa  I.  P.  Sf.  Sale  şi  a  Părintelui  Burducea,  ministrul  Cultelor, 
delegaţia  a  oficiat  sf.  Liturghie  şi  parastasul  pentru  odihna  sufletului 
Patriarhului  Serghie  al  Moscovei,  dela  moartea  căruia  s'a  scurs 
un  an. 

îndată  după  aceasta,  delegaţia  a  fost  condusă  ia  mănăstirea  Ţi¬ 
găneşti,  unde  a  vizitat  Orfelinatul  de  fete  orfane  de  răsboiu,  cât  şi 
atelierele  de  ţesătorie  de  acolo. 

Miercuri  16  1.  c.,  oaspeţii  ruşi  au  fost  conduşi  la  Facultatea  de 
Teologie  din  Bucureşti,  unde  decanul  Facultăţii,  împreună  cu  întregul 
consiliu  profesoral,  i-a  primit  în  mod  solemn.  Delegaţia  rusă  a 
oferit  cărţi  în  limba  rusă,  iar  dela  Facultatea  de  Teologie  s  au  oferit 
pentru  Institutul  teologic  dela  Moscova  diferite  lucrări  teologice  române. 

Cu  un  ceremonial  deosebit,  delegaţii  au  fost  primiţi,  apoi,  la 
Seminarul  central. 

Înalţii  oaspeţi  au  vizitat  Joi  17  1,  c.  Palatul  Sf.  Sinod,  mănă¬ 
stirea  Antim,  Institutului  biblic  al  Bisericii  ortodoxe  şi  Schitul  Darvari, 
precum  şi  diferite  cartiere  ale  oraşului  Bucureşti. 

De  sigur  că  această  vizită  nu  poate  fi  interpretată  numai  ca  un 
simplu  act  de  curtuasie.  Ea  îşi  are  semnificaţii  cu  mult  mai  adânci. 
Dacă  primul  eveniment;  alegerea  Patriarhului  Rusiei  ortodoxe,  ne-a 
dat  prilejul  de-a  constata  situaţia  reală  a  Bisericii  ruse,  vizita  aceasta 
ne  îndreptăţeşte  să  credem  că  lucrurile  merg  tot  mai  în  spre  bine.  In¬ 
certitudinile  încep  să  dispară.  Faptele,  nu  vorbele,  nici  concluziile 
trase  din  svonuri  cu  caracter  propagandistic,  ne  deschid  ochii  spre 
a  vedea  toate  cât  mai  clar.  Este  un  fapt  cât  se  poate  de  îmbucu¬ 
rător  :  cele  două  biserici  surori  şi  cele  două  popoare  vecine  vor  co¬ 
labora  în  felul  acesta  şi  pentru  propăşirea  lor  spirituală. 

AVRAM  PETRIC 
Ş 

NOUL  EPISCOP  AL  BISERICII  EVANG.  C.  A.  DIN  ROMÂNIA, 
Duminecă  29  Aprilie  a.  c.  s'a  făcut  la  Sibiu  alegerea  noului  episcop 
al  Bisericii  evanghelice  C.  A.  din  România,  în  prezenţa  Păr.  Zaharia 
Mântulescu,  directorul  general  al  Cultelor.  Distinsul  pastor  şi  teolog 
protestant  D.  Friedrich  Miiller,  vicar  episcopesc,  a  obţinut  unanimi¬ 
tatea  voturilor  şi  a  fost  proclamat  ales. 

Criza  din  Biserica  săsească  a  luat  astfel  sfârşit.  Conducerea  hitle- 
ristă,  în  frunte  cu  fostul  episcop  Wilhelm  Staedel,  impusă  în  1941  de  ele¬ 
mente  extremiste  din  aşa  numitul  „Grup  etnic  german"  al  lui  Andreas 
Schmidt,  este  astfel  cu  desăvârşire  înlăturată.  Noului  episcop  îi  revine 

sarcina  dc-a  îndrepta  relele  pricinuite  acestei  obştii  religioase  de 
amestecul  brutal  al  agenţilor  nazişti  în  viaţa  ei  lăuntrică.  0  va  face, 
pentru  că-î  preot  cu  frica  Iui  Dumnezeu,  cărturar  de  seama  şi  om 
de  convingeri  democratice  sincere  şi  statornice. 

Născut  la  28  Octomvrie  1884  în  Valea-Lungă  (j'ud.  Târnava-mică) 
dintr'o  familie  ţărănească  şi  rămas  orfan  de  ambii  părinţi  la  vârsta 
de  trei  ani,  actualul  episcop  evanghelic  şi-a  făcut  studiile  primare  şi 
secundare  în  ţară,  iar  cele  universitare  la  Leipzig,  Cluj,  Viena  şi  Berlin, 
Numit  profesor  secundar  în  Braşov  şi  redactor  ai  ziarului  „Kron- 
stâdter  Zeitung",  avansează  curând  director  al  Şcoalei  normale  de 
fete  din  Sighişoara,  în  care  calitate  a  tipărit  un  excelent  manual  de 
Istorie  a  Românilor  ( Lehrbuch  der  Geschichte  Rumăniens.  Sibiu  1921), 
pe  care  marele  Nicolae  Iorga  l-a  recenzat  elogios,  relevându-1  şi  într’o 
şedinţă  a  Senatului  României. 

In  1928  a  fost  invitat  să  conducă  parohia  evanghelică  C.  A,  din 
Sibiu,  unde  a  păstorit  până  la  alegerea  sa  ca  episcop.  Intre  timp,  a 
mai  îndeplinit  funcţiunea  de  consilier  şcolar  la  Consistorul  ev.  C,  A. 

Ales  pentru  întâia  dată  vicar  episcopesc  în  1932,  a  stat  în  fruntea 
preoţilor  saşi  cari  s'au  împotrivit  tendinţelor  de  fascizare  a  Bisericii 
sale,  îndurând  prigoniri  revoltătoare.  Citat  la  Berlin  ca  să  dea  seamă 
de  atitudinea  sa,  n'a  consimţit  în  ruptul  capului  să  renunţe  la  calea 
pe  care  umblase  toată  viaţa.  Numai  datorită  unei  întâmplări  minunate 
s‘a  putut  înapoia  teafăr  la  Sibiu,  după  ce  siguranţa  vieţii  îl  fusese  la 
un  moment  dat  grav  periclitată. 

In  două  rânduri  (1932  şi  1941)  era  să  fie  ridicat  la  scaunul 
episcopal,  dar  l-au  împiedecat  elementele  săseşti  cari  nu  vedeau  cu 
ochi  buni  comportarea  sa  creştinească. 

Episcopul  D.  Friedrich  Miiller  a  tipărit  mai  multe  lucrări  de 
valoare,  dintre  cari  menţionăm  următoarele ;  Was  ist  Offenbarung  T 
Sibiu  1931  ;  Die  religiose  Lage  in  Siidosteuropa.  Giitersloh  1933 ; 
Volkerentwicklnng  una  Christentum.  Stuttgart  1935.  Facultatea  de  Teo¬ 
logie  dela  Universitatea  „Martin  Luther“  din  Halle-Wittenberg  i-a  de¬ 
cernat  titlul  de  „doctor  honoris  causa". 

Curajul  şi  tenacitatea  cu  care  Episcopul  D.  Friedrich  Miiller  s'a 
împotrivit  tendinţelor  naziste  de  pâgânizare  a  creştinismului,  ne  aduce 
aminte  de  lupta  eroică  a  celebrului  pastor  Martin  Niembiler. 

Cetăţean  loial  al  ţării  româneşti,  faţă  de  Biserica  noastră  orto¬ 
doxă  a  manifestat  statornic  simţăminte  de  sinceră  preţuire  şi  dragoste: 
frăţească.  Dr.  GRIGORIE  T.  MARCU 


NOTE  Şl  INFORMAŢII 


SUNTEM  în  măsură  să  anun¬ 
ţăm  că  harnica  tiparniţă  a  Epis¬ 
copiei  ortodoxe  române  a  Vadu¬ 
lui,  Feleacului  şi  Clujului  este  pe 
punctul  de-a  da  gata  a  doua  e- 
diţie  a  Noulai  Testament  dela 
Cluj,  publicat  prin  purtarea  de 
grije  a  P.  Sf.  Episcop  Nicolae 
Colan,  membru  activ  al  Acade¬ 
miei  Române. 

PROTOPOPUL  Băii  Mari,  P. 
C.  Sa  Părintele  Ioan  Banda,  a 
fost  însărcinat  cu  administrarea 
Eparhiei  Maramurăşului,  până  la 
aleg’rea  noului  episcop,  P.  C, 
Sa  poartă  titlul  de  vicar  epis- 
copesc- 

o 

CLUJUL  ortodox  are  un  liceu 
confesional,  recent  înfiinţat.  Inau¬ 
gurarea  acestui  aşezământ  pus 
în  slujba  culturii  poporului  s'a 
făcut  in  prezenţa  P.  Sf.  Episcop 
Nicolae  Colan. 

Cu  purtarea  agendelor  direc¬ 
ţiunii  a  fost  însărcinat  Păr.  Prof, 
Emil  Nicolescu. 

v£ 

ACADEMIA  Română,  în  se¬ 
siunea  ei  din  luna  aceasta,  va 
asculta  discursul  de  recepţie  al 
P.  Sf,  Episcop  Nicolae  Colan, 
ales  membru  al  secţiunii  istorice 
în  locul  rămas  vacant  prin  să¬ 
vârşirea  din  viaţă  a  iui  Nicolae 
Titulescu, 

Va  răspunde  P,  Sf.  Sale,  po¬ 
trivit  uzanţelor  academice,  dl 
Prof,  univ.  Dr,  Silviu  Dragomir, 


membru  activ  al  acestei  înalte 
instituţii. 

Vom  reveni  cu  amănunte. 

MAREŞALUL  Stalin,  preşe¬ 
dintele  Consiliului  comisarilor 
poporului  al  URSS,  a  avut  o 
amplă  întrevedere  cu  I,  P,  Sf. 
Alexie,  patriarhul  Moscovei  şi  al 
întregei  Rusii.  A  participat  şi 
dl  Viaceslav  Molotov,  comisarul 
Afacerilor  externe  ale  URSS, 

& 

TRUPELE  britanice  de  sub 
comanda  Mareşalului  Montgo- 
mery  au  eliberat  dintr’un  lagăr 
german  pe  renumitul  pastor  Mar¬ 
tin  Niemoller,  cel  mai  neînduplecat 
adversar  al  neopăgânismului  hi- 
tlerist. 

Predicile  nenumărate  pe  cari 
le-a  rostit  în  faţa  a  mii  de  oameni 
la  Berlin-Dahlem,  unde  îşi  avea 
parohia,  au  iritat  cercurile  con¬ 
ducătoare  naziste  în  aşa  măsură, 
încât  acestea  au  hotărît  sâ-i  în¬ 
chidă  gura  cu  orice  preţ.  I-a 
fost  înscenat  un  proces  răsună¬ 
tor.  Achitat,  agenţii  Gestapoului 
nu  i-au  dat  răgaz  nici  să  răsufle. 
Ridicat  de-acasă,  i  s'a  pierdut 
urma.  După  opt  ani  de  detenţi¬ 
une,  omul  care  n'a  înţeles  să  se 
târguiască  nici  odată  cu  con¬ 
vingerile  sale  creştineşti  este 
iarăşi  liber. 

Pastorul  Niemolier,  în  primul 
răsboiu  mondial,  a  fost  coman¬ 
dantul  unui  submarin. 

GR,  T.  M. 

